Produced by Wan Lam Lok




序

前世小說有《北夢瑣言》、《酉陽雜俎》、《玉堂閒話》、《戎幕閒談》，其類甚多，
近代復有《閒花》、《閒錄》、《歸田錄》，皆採摭一時之事，要以廣記資講話而已。
余自筮仕未嘗廢書，又喜訪問，故聞見不覺滋多。況復遇事裁量，動成品藻，亦輒紀錄
，以為警勸，而所紀皆叢脞不次，題曰《青箱雜記》，凡一十卷。
　　元祐二年春正月甲寅日謹序。

第一卷

雷德驤，長安人，太祖時，久居諫諍之任，有直名。與趙普有隙，時普以勛舊作相，寵
遇方渥，驤間請對，言普專權，容堂吏納賂。由是忤旨，貶商州司戶。歲餘，其子有鄰
撾登聞鼓訴冤。鞫得其實，堂吏李可度除名，餘黨皆杖脊黥配遠州，出普知河陽。召德
驤復舊官，擢有鄰守校書郎。後普復入相，德驤懇乞致仕。太宗勉之曰：「朕終保卿必
不為普所擠。」

有鄰性亦剛鯁，有父風。太宗嘗面諭有鄰：「朕欲用汝父為相何如？」有鄰對曰：「臣
父有才略而無度量，非宰相器。」乃止。有鄰弟有終，亦有才，平蜀寇最有功，為宣徽
使，薨。德驤、有終父子二人常並命為江南、淮南兩路轉運使，當世榮之。王禹偁贈詩
二首，其一曰：「江南江北接王畿，漕運帆檣去似飛。父子有才同富國，君王無事免宵
衣。屏除奸吏魂應喪，養活疲民肉漸肥。還有文場受恩客，望塵情抱倍依依。」其二曰
：「當時詞氣壓朱雲，老作皇家諫諍臣。章疏罷封無事日，朝廷猶指直言人。題詩野館
光泉石，講《易》秋堂動鬼神。棘寺下僚叨末路，齋心唯祝秉鴻鈞。」蓋禹偁常出德驤
門下，而德驤深於《易》，酷嗜吟詠故也。

有終有將略，自平蜀後，人為立祠。又嘗以私財犒士，貧不能足，貸錢以給，比捐館時
，猶逋三萬緡，真宗特出內帑償之。故魏野哭有終詩曰：「聖代賢臣喪，何人不慘顏？
新祠人祭祀，舊債帝填還。鹵簿塵侵暗，銘旌淚灑斑。功名誰復繼，敕葬向家山。」

洛陽龍門，有呂文穆公讀書龕，云文穆昔嘗棲偃於此。初有友二人，一人則溫尚書仲舒
，一人忘其姓名，而三人誓不得狀元不仕。及唱第，文穆狀元，溫已不意，然猶中甲科
，遂釋褐，其一人逕拂衣歸隱。後文穆作相，太宗問：「昔誰為友？」文穆即以歸隱者
對。遽以著作佐郎召之，不起。故文穆罷相尹洛，作詩曰：「昔作儒生謁貢闈，今提相
印出黃扉。九重鵷鷺醉中別，萬里煙霄達了歸。鄰叟盡垂新鶴髮，故人猶著舊麻衣。洛
陽謾道多才子，自歎遭逢似我稀。」所謂故人，蓋斥其友歸隱者也。
　　
文穆有大第在洛中，真宗祠汾時，車駕幸止其廳，後人不敢復坐。圍以欄楯，設御榻焉
。即今張文孝公宅是也。

張文孝公觀，以真宗幸亳歲狀元及第，致仕樞密副使，而其父尚無恙。父名居業，《周
易》學究，性友弟，滯選調三十餘年，年六十餘始轉京秩，以主客員外郎致仕。見其子
入踐樞府，授大府卿，壽九十卒。卒未逾年，張公亦捐館，故諡文孝。乃知張公貴達，
皆其父福慶所致。

李文正公昉，深州饒陽人。太祖在周朝，已知其名，及即位，用以為相。常語昉曰：「
卿在先朝，未嘗傾陷一人，可謂善人君子。」故太宗遇昉亦厚，年老罷相，每曲宴，必
宣赴賜坐。昉嘗獻詩曰：「微臣自愧頭如雪，也向鈞天侍玉皇。」昉詩務淺切，效白樂
天體。晚年與參政李公至為唱和友，而李公詩格亦相類，今世傳《二李唱和集》是也。

公有第在京城北，家法尤嚴，凡子孫在京守官者，俸錢皆不得私用，與饒陽莊課並輸宅
庫，月均給之。故孤遺房分皆獲沾濟，世所難及也。有子宗諤，仕至翰林學士，篇什筆
札，兩皆精妙。太宗朝，嘗以京官帶館職赴內宴，閣門拒之，宗諤獻詩曰：「戴了宮花
賦了詩，不容重睹赭黃衣。無聊獨出金門去，恰似當年下第歸。」蓋宗諤嘗舉進士，御
試下第，故詩因及之。太宗即時宣召赴坐，後遂為例。雖選人帶職，亦預內宴，自宗諤
始也。

王文正公旦，相真宗僅二十年。時值四夷納款，海內無事，天書薦降，祥瑞沓臻，而大
駕封岱祠汾，皆為儀衛使扈蹕。處士魏野獻詩曰：「太平宰相年年出，君在中書十四秋
。西祀東封俱已畢，可能來伴赤松遊？」

世傳真宗任旦為相，常倚以決事。故歐陽少師撰旦神道碑銘曰：「國有大事，事有大疑
，匪卜匪筮，公為蓍龜。」公雖荷真宗眷委之重，每慎密遠權以自防，故君臣之間，略
無纖隙可窺。

公與楊文公億為空門友。楊公謫汝州，公適當軸，每音問不及他事，唯談論真諦而已。
余嘗見楊公親筆與公云：「山栗一秤，聊表村信。」蓋汝唯產栗，而億與王公忘形，以
一秤栗遺之，斯亦昔人雞黍縞紵之意也。

世傳王公嘗記前世為僧，與唐房太尉事頗相類。及將捐館，遺命剃髮，以僧服斂。家人
不欲，止以緇褐一襲納諸棺而已。然公風骨清峭，頃項微結喉，有僧相。人皆謂其寒薄
，獨一善相者目之曰：「公名位俱極，但祿氣不豐耳。」故旦雖位極一品，而飲啖全少
，不畜聲伎。晚年移疾在告，真宗嘗密齎白金五千兩。旦表謝曰：「已恨多藏，況無用
處。」竟不受之，其清苦如此。

彭齊，吉州人，才辯滑稽，無與為對。未第時，常謁南豐宰，而宰不喜士，平居未嘗展
禮。一夕，虎入縣廨，咥所蓄羊，棄殘而去。宰即以會客，彭亦預召。翌日，彭獻詩謝
之曰：「昨夜黃斑入縣來，分明蹤跡印蒼苔。幾多道德驅難去，些子豬羊引便來。令尹
聲聲言有過，錄公口口道無災。思量也解開東閣，留取頭蹄設秀才。」南方謂押司錄事
為「錄公」，覽者無不絕倒。齊以大中祥符元年姚曄下及第，仕至太常博士卒。

陳亞，揚州人，仕至太常少卿，年七十卒，蓋近世滑稽之雄也。嘗著藥名詩百餘首，行
於世。若「風月前湖近，軒窗半夏涼」、「棋怕臘寒呵子下，衣嫌春暖宿紗裁」，及《
贈祈雨僧》云：「無雨若還過半夏，和師曬作葫蘆羓」之類，極為膾炙。又嘗知祥符縣
，親故多乾借車牛，亞亦作藥名詩曰：「地居京界足親知，倩借尋常無歇時。但看車前
牛領上，十家皮沒五家皮。」覽者無不絕倒。亞常言：「藥名用於詩，無所不可，而斡
運曲折，使各中理，在人之智思耳。」或曰：「延胡索可用乎？」亞曰：「可。」沉思
久之，因朗吟曰：「布袍袖裡懷漫刺，到處遷延胡索人。此可贈遊謁窮措大。」聞者莫
不大笑。

亞與章郇公同年友善。郇公當軸，將用之，而為言者所抑。亞作藥名《生查子﹒陳情》
獻之，曰：「朝廷數擢賢，旋占淩霄路﹔自是郁陶人，險難無移處。也知沒藥療饑寒，
食薄何相誤。大幅紙連黏，甘草《歸田賦》。」亞又別成藥名《生查子﹒閨情》三首，
其一曰：「相思意已深，白紙書難足﹔字字苦參商，故要檳郎讀。分明記得約當歸，遠
至櫻桃熟。何事菊花時？猶未回鄉曲。」其二曰：「小院雨餘涼，石竹生風砌。羅扇盡
從容，半下紗幮睡。起來閒坐北亭中，滴盡真珠淚。為念婿辛勤，去折蟾宮桂。」其三
曰：「浪蕩去未來，躑躅花頻換﹔可惜石榴裙，蘭麝香銷半。琵琶閑抱理相思，必撥朱
弦斷。擬續斷朱弦，待這冤家看。」亞又自為「亞」字謎曰：「若教有口便啞，且要無
心為惡。中間全沒肚腸，外面強生稜角。」此雖一時俳諧之詞，然所寄興，亦有深意。
亞又別有詩百餘首，號《澄源集》。有《歲旦示知己》云：「收寒歸地底，表老向人間
。」又《與友人郊遊》云：「馬嘶曾到寺，犬吠乍行村。」送《歸化宰王秘丞赴闕》云
：「吏辭如賀日，民送似迎時。」《懷舊隱》云：「排聯花品曾非僭，愛惜苔錢不是慳
。」亦自成一家體格。

亞性寬和，累典名藩，皆有遺愛。然頗真率，無威儀，吏不甚懼。行坐常弄瓢子，不離
懷袖，尤喜唱清和樂。知越州時，每擁騎自衙庭出，或由鑑湖緩轡而歸，必敲鐙代拍，
潛唱徹三十六遍然後已。亦其性也。

郎中曹琰亦滑稽辯捷，嘗有僧以詩卷投獻，琰閱其首篇《登潤州甘露閣》云：「下觀揚
子小。」琰曰：「何不道『卑吠狗兒肥』？」次又閱一篇《送僧》云：「猿啼旅思淒。
」琰曰：「何不道『犬吠張三嫂』？」座中無不大笑。

龍圖劉燁亦滑稽辯捷，嘗與內相劉筠聚會飲茗，問左右曰：「湯滾也未？」左右皆應曰
：「已滾。」筠曰：「僉曰鯀哉。」燁應聲曰：「吾與點也。」

燁又嘗與筠連騎趨朝，筠馬病足，行遲。燁謂曰：「馬何故遲？」筠曰：「只為五更三
。」言點蹄也。燁應聲曰：「何不與他七上八？」意欲其下馬徒行也。


第二卷

龔穎，邵武人，先仕江南，歸朝為侍御史。嘗憤叛臣盧絳殺其叔慎儀，又害其家。後絳
來陛見，舞蹈次，穎遽前以笏擊而踣之。太祖驚問其故，穎曰：「臣為叔父復仇，非有
他也。」因俯伏頓首請罪，極言絳狼子野心不可畜。太祖即下令誅絳而赦穎。

穎自負文學，少許人，談論多所折難。太宗朝，知朗州，士罕造其門，獨丁謂贄文求見
。穎倒屣延迓，酬對終日，以至忘食。曰：「自唐韓、柳後，今得子矣。」異日，丁獻
詩於穎，穎次韻和酬曰：「膽怯何由戴鐵冠，只緣昭代獎孤寒。曲肱未遂違前志，直指
無聞是曠官。三署每傳朝客說，五溪閒憑郡樓看。祝君早得文場雋，況值天階正舞乾。
」

慎儀亦任江南，為尚書禮部侍郎、崇政殿學士，嘗奉使嶺表，劉主囚之，逾年不遣。慎
儀憂悸不知所出，乃然頂禱佛，願捨宅建寺，庶遂生還。未幾，劉主女病，譫語曰：「
且急遣龔慎儀歸國，不然，我即死。」劉主懼，遣之。慎儀尋歸，以宅為寺，即今邵武
玉堂里香嚴寺是也。江南平，以慎儀為歙州刺史。盧絳領叛兵數千入其城，慎儀坐黃堂
治事，有絳部曲小校熊進直前刃之，舉族遇害，惟二女弗忍殺，攜以自隨。比入閩中，
二女猶記憶鄉里，至玉堂香嚴寺，徘徊不前曰：「此是我家，就死足矣。」絳即殺之。
里老言慎儀為兒時戲於道傍，有胡僧過，目之，曰：「此兒骨法亦貴，但恨有凶相，恐
不得令終。」竟如其言。

五代之際，天下剖裂。太祖啟運，雖則下西川，平嶺表，收江南，而吳、越、荊、閩納
籍歸覲，然猶有河東未殄。其後太宗再駕，乃始克之，海內自此一統。故因御試進士，
乃以「六合為家」為賦題。時進士王世則遽進賦曰：「構盡乾坤，作我之龍樓鳳閣﹔開
窮日月，為君之玉戶金關。」帝覽之大悅，遂擢為第一人。

是年，李巽亦以《六合為家賦》登第。賦云：「辟八荒而為庭衢，並包有截﹔用四夷而
作藩屏，善閉無關。」此亦善矣，然不若世則之雄壯。巽字仲權，邵武人，以《蜃樓》
、《土鼓》、《周處斬蛟》三賦馳名。累舉不第，為鄉人所侮曰：「李秀才應舉，空去
空回，知席帽甚時得離身？」巽亦不較。至是乃遺鄉人詩曰：「當年蹤跡困泥塵，不意
乘時亦化鱗。為報鄉閭親戚道，如今席帽已離身。」蓋國初猶襲唐風，士子皆曳袍重戴
，出則以席帽自隨。巽後仕至度支郎中、兩浙轉運使卒。與王禹偁相友善，今《小畜集
》有《送李仲權赴官序》，即巽也。

世傳潘閬《安鴻漸八才子圖》，皆策蹇重戴。又禹偁《贈崔遵度及第》詩云「且留重戴
士風多」，則國初舉子猶重戴矣。

天聖以前，烏幘惟用光紗，自後始用南紗。迨今六十年，復稍稍用光紗矣。

世傳陳執中作相，有婿求差遣，執中曰：「官職是國家的，非臥房籠篋中物，婿安得有
之？」竟不與。故仁宗朝諫官累言執中不學無術，非宰相器，而仁宗注意愈堅。其後，
諫官面論其非，曰：「陛下所以眷執中不替者，得非以執中嘗於先朝乞立陛下為太子耶
？且先帝止二子，而周王已薨，立嗣非陛下而誰？執中何足眷？」仁宗曰：「非為是，
但執中不欺朕耳。」然則人臣事主，宜以不欺為先。

執中好閱人，而解賓王最受知。初為登州黃縣令，素不相識，執中一見，即大用，敕舉
京官。及後作相，又薦館職，賓王仕至工部侍郎，致政，家雄富，諸子皆京秩，年七十
餘卒。賓王為人方頤大口，敦龐重厚，左足下有黑子，甚明大。

馮瀛王道詩雖淺近而多諳理，若「但知行好事，莫要問前程」、「須知海岳歸明主，未
省乾坤陷吉人」之類，世雖盛傳，而罕見其全篇，今並錄之。詩曰：「窮達皆由命，何
勞發歎聲？但知行好事，莫要問前程。冬去冰須泮，春來草自生。請君觀此理，天道甚
分明。」又《偶作》云：「莫為危時便愴神，前程往往有期因。須知海岳歸明主，未省
乾坤陷吉人。道德幾時曾去世，舟車何處不通津？但教方寸無諸惡，狼虎叢中也立身。
」

世譏道依阿詭隨，事四朝十一帝，不能死節，而余嘗採道所言與其所行，參相考質，則
道未嘗依阿詭隨。其所以免於亂世，蓋天幸耳。石晉之末，與虜結釁，懼無敢奉使者，
少主批令宰相選人，道即批奏：「臣道自去。」舉朝失色，皆以謂墮於虎口，而道竟生
還。又彭門卒以道為賣己，欲兵之，湘陰公曰：「不干此老子事。」中亦獲免。初，郭
威遣道迓湘陰，道語威曰：「不知此事由中否？道平生不曾妄語，莫遣道為妄語人。」
及周世宗欲收河東，自謂此行若太山壓卵，道曰：「不知陛下作得山否？」凡此皆推誠
任直，委命而行，即未嘗有所顧避依阿也。又虜主嘗問道：「萬姓紛紛，何人救得？」
而道發一言以對，不啻活生靈百萬。蓋俗人徒見道之跡，不知道之心。道跡濁心清，豈
世俗所知耶？余嘗與富文忠公論道之為人，文忠曰：「此孟子所謂大人也。」

張文定公齊賢，洛陽人，少時家貧，父死無以葬，有河南縣史某甲為辦棺斂。公深德之
，遂展兄事，雖貴不替。後趙普密薦齊賢於太宗，太宗未用，普具列前事，以為：「陛
下若擢齊賢，則齊賢他日感恩過於此。」太宗大悅，未幾，擢齊賢為相。

齊賢相太宗、真宗，皆以亮直重厚稱。及晚娶薛氏婦，真宗不悅。一旦元會上壽，齊賢
已微醺，進止失容，坐是謫安州，其麻曰：「仍復酣醟杯觴，欹傾冠弁。」蓋為是也。

齊賢常作詩自警，兼遺子孫。雖詞語質樸，而事理切當，足為規戒。其詩曰：「慎言渾
不畏，忍事又何妨。國法須遵守，人非莫舉揚。無私仍克己，直道更和光。此個如端的
，天應降吉祥。」余嘗廣其意，就每句一篇，命曰《八詠警戒詩》。其一云：「慎言渾
不畏，言出患常隨。須信機樞發，難容駟馬追。三緘事可見，兩舌業當知。口是起羞本
，願君且再思。」其二云：「忍事有何妨，勿令心火揚。火揚猶可滅，心忿固多傷。堪
歎波羅蜜，可憐歌利王。從心更從刃，字意好端詳。」其三云：「國法須遵守，金科盡
詔條。一毫如有犯，三尺不相饒。豈肯容奸黠，何須恃貴驕。自然逢吉慶，神理亦昭昭
。」其四云：「人非莫舉揚，萬事且包荒。殿上便猶掩，車中吐不妨。在他誠所短，於
己有何長？須是常規檢，回頭自忖量。」其五云：「無私仍克己，克己又無私。一事兼
修飾，終身在省思。公清多斂怨，高亢易招危。更切循卑退，方應履坦夷。」其六云：
「直道更和光，雙修譽乃彰。直須和輔助，和賴直交相。恃直終多訐，偏和又少剛。能
和又能直，行己自芬芳。」其七云：「此個如端的，除非六句修。永為几杖誡，更遺子
孫謀。本立方生道，農勤乃有秋。茲詩雖淺近，至理可推求。」其八云：「天應降吉祥
，天理本茫茫。舒慘雖無定，榮枯卻有常。益謙尤效驗，福善更昭彰。籠絡無疏漏，恢
恢網四張。」

皇祐、嘉祐中，未有謁禁，士人多馳騖請托，而法官尤甚。有一人號「望火馬」，又一
人號「日遊神」，蓋以其日有奔趨，聞風即至，未嘗暫息故也。

李侍郎仲容，濤相之後，吉德恬退，不與物校，時人目為「李佛子」。享年七十，臘月
八日，無疾而逝。觀文丁公度為撰墓志，敘其為人曰：「天禧中，士風奔競，公在文館
，淡然自守。同列中負人倫之鑒者曰：『李公他日名位顯，年壽高，我輩俱不及。』迄
今皆驗。」

太祖廟諱匡胤，語訛近「香印」，故今世賣香印者不敢斥呼，鳴鑼而已。仁宗廟諱禎，
語訛近「蒸」，今內庭上下皆呼蒸餅為炊餅，亦此類。

錢武肅王諱鏐，至今吳越間謂石榴為金櫻，劉家、留家為金家、田家，留住為駐住。又
楊行密據江淮，至今民間猶謂蜜為蜂糖。滁人猶謂荇溪為菱溪，則俗語承諱久，未能頓
易故也。

劉溫叟，父名岳，終身不聽樂，不遊嵩華。每赴內宴聞鈞奏，回則號泣移時，曰：「若
非君命，則不至於是。」此與唐李賀父名晉肅，賀不敢舉進士，事頗相類。

杜祁公衍常言：「父母之名，耳可得聞，口不可得言，則所諱在我而已，他人何預焉。
」故公帥并州，視事未三日，孔目吏請公家諱，公曰：「下官無所諱，惟諱取枉法贓。
」吏悚而退。

公酷嗜吟詠，致政後，作《林下書懷》詩，曰：「從政區區到白頭，一生寧肯顧恩仇？
雙鳧乘雁常深愧，野馬黃羊亦過憂。豈是林泉堪佚老？只緣蒲柳不禁秋。始終幸會承平
日，樂聖唯能擊壤謳。」然余不見「野馬黃羊」事，後讀唐《張說傳》乃見之，則所謂
「吾肉非黃羊，必不畏吃﹔血非野馬，必不畏刺」是已。

余皇祐壬辰歲取國學解，試《律設大法賦》，得第一名。樞密邵公亢、翰林賈公黯、密
直蔡公杭、修注江公休復為考官，內江公尤見知，語余曰：「滿場程試皆使蕭何，惟足
下使『蕭規』對『漢約』，足見其追琢細膩。又所問《春秋》策，對答詳備。及賦押秋
荼之密，用唐宗赦受縑事，諸君皆不見云。只有秦法繁於秋荼，密於凝脂。然則君何出
？」余避席斂衽，自陳遠方寒士，一旦程文，誤中甄彩。因對曰：「《文選﹒策秀才文
》有『解秋荼之密網』。唐宗赦受縑事，出杜佑《通典》，《唐書》即入載。」公大喜
，又曰：「滿場使次骨，皆作『刺骨』對『凝脂』。惟足下用《杜周傳》作『次骨』，
又對『吹毛』。只這亦堪作解元。」余再三遜謝。是舉登科，名在行間，授臨汀獄掾。
公作詩送余曰：「太學魯諸生，南州漢掾卿。故鄉千里外，丹桂一枝榮。莫歎科名屈，
難將力命爭。他年重射策，詞句太縱橫。」蓋公欲激余應大科故也。樞密邵公亦蒙見知
，屢加論薦，常謂余詩淺切，有似白樂天。一日，閱相國寺書肆，得馮瀛王詩一帙而歸
，以語之。公曰：「子詩格似白樂天，今又愛馮瀛王，將來捻取個豁達李老。」（慶歷
中，京師有民自號「豁達李老」，每好吟詩，而詞多鄙俚，故公以戲之。）遂皆大笑。
然余賦才鄙拙，不能強為豪爽，今齒已老，而詩格定。時時遣興，實有李老之風，足見
公之知言也。熙寧中，余辟定武，管勾機宜文字。公時牧鄆州，附所作詩一大軸，並寄
余詩曰：「流年直是隙中駒，別後情懷懶似疏。天上又頒新歲歷，牀頭未答故人書。慇
懃魚雁功曹檄，狼籍杯盤上客魚。好在仲宣家萬里，從軍苦樂定何如？」未幾，公即捐
館，迄今追念知己，每增感愴。

第三卷

真宗聽政之暇，唯務觀書，每觀畢一書，即有篇詠，使近臣賡和，故有御制《看尚書詩
》三章、《看春秋》三章、《看周禮》三章、《看毛詩》三章、《看禮記》三章、《看
孝經》三章。復有御制《讀史記》三章、《讀前漢書》三首、《讀後漢書》三首、《讀
三國志》三首、《讀晉書》三首、《讀宋書》二首、《讀陳書》二首、《讀魏書》三首
、《讀北齊書》二首、《讀後周書》三首、《讀隋書》三首、《讀唐書》三首、《讀五
代梁史》三首、《讀五代後唐史》三首、《讀五代晉史》二首、《讀五代漢史》二首、
《讀五代周史》二首，可謂近代好文之主也。

前世有翰林學士，本朝咸平中，復置翰林侍讀學士，以楊徽之、夏侯嶠、呂文仲為之﹔
又置翰林侍講學士，以邢昺為之。則翰林侍讀與侍講學士自楊徽之、邢昺等始也。

景德中，上欲優寵王欽若，乃特置資政殿學士以處之。既而有司定議班在翰林學士下。
尋又置資政殿大學士，亦以欽若為之，而班在翰林承旨之上。則資政殿學士與大學士皆
自王欽若始也。

後唐明宗不知書，每四方章奏，止令樞密使安重誨讀之，而重誨亦不曉文義。宰相孔循
請置端明殿學士二員，班在翰林學士上，以馮道、趙鳳為之，則端明學士自馮道、趙鳳
始也。國初亦嘗置此職，而班在翰林學士之下，尋改為文明殿學士，以侍郎程羽為之，
序立乃在樞密副使下。逮明道初，復改承明殿為端明，再置端明殿學士，而班在資政殿
學士下，以宋綬為之，則本朝端明殿學士自宋綬始也。

本朝太宗御書及典籍、圖畫、寶瑞之物，並藏於龍圖閣，而閣有學士、直學士、待制、
直閣。故景德初，杜鎬、戚綸為龍圖閣待制，不數年，鎬遷龍圖閣直學士，班在樞密直
學士下。至祥符中，鎬又遷龍圖閣學士，而班在樞密直學士上，則本朝龍圖閣待制、龍
圖閣直學士、龍圖閣學士，皆自杜鎬始也。又祥符末年，以崇文院檢討馮元為太子中允
、直龍圖閣，則本朝直龍圖閣，自馮元始也。

本朝真宗御集、御書，並藏於天章閣。天聖末，始置待制，以范諷為之。景祐中，又置
侍講，以賈昌朝、趙希言、王宗道為之。則本朝天章閣待制、天章閣侍講，自范諷、賈
昌朝等始也。

梁祖都汴，庶事草創，正明中，始於今右長慶門東北創小屋數十間，為三館，湫隘尤甚
。又周廬徼道咸出其間，衛士騶卒朝夕喧雜，每受詔撰述，皆移他所。至太平興國中，
車駕臨幸，顧左右曰：「若此卑陋，何以待天下賢俊！」即日詔有司規度左昇龍門東北
東府地為三館，命內臣督役晨夜兼作，不日而成。尋下詔賜名「崇文院」，以東廊為昭
文館書庫，南廊為集賢院書庫，西廊以經、史、子、集四部為史館庫，凡六庫書籍正副
本八萬卷，斯亦盛矣。

昭文館本前世弘文館，建隆中，以其犯宣祖廟諱改焉。至淳化初，以呂祐之、趙昂、安
德裕、句中正並直昭文館，則本朝昭文館自呂祐之等始也。

集賢有直院、有校理。端拱初，以李宗諤為集賢校理，淳化初，以和㠓為直集賢院，則
本朝直集賢校理、自和㠓、李宗諤始也。史館有直館、有修撰、有編修、有校勘、有檢
討。太平興國中，趙鄰幾、呂蒙正皆為直史館、掌修撰，而楊文舉為史館編修。是時修
撰未列於職，至至道中，始以李若拙為史館修撰。雍熙中，以宋湜為史館校勘。淳化中
，以郭延澤、董元亨為史館檢討，則本朝直史館、史館修撰、史館編修、史館校勘、史
館檢討，自趙鄰幾、呂蒙正、李若拙、楊文舉、宋湜、郭延澤、董元亨等始也。本朝三
館之外，復有秘閣圖書，故秘閣置直閣，又置校理。咸平中，以杜鎬為秘閣校理，後充
直秘閣，則本朝直秘閣、秘閣校理皆自杜鎬始也。

嶺南風俗，相呼不以行第，唯以各人所生男女小名呼其父母。元豐中，余任大理丞，斷
賓州奏案，有民韋超，男名首，即呼韋超作「父首」﹔韋遨男名滿，即呼韋遨作「父滿
」﹔韋全女名插娘，即呼韋全作「父插」﹔韋庶女名睡娘，即呼韋庶作「父睡」，妻作
「嬸睡」。

韓退之《羅池廟碑》言「步有新船」，或以「步」為「涉」，誤也。蓋嶺南謂水津為步
，言步之所及，故有罾步，即漁者施罾處﹔有船步，即人渡船處。然今亦謂之步，故揚
州有瓜步，洪州有觀步，閩中謂水涯為溪步。

嶺南謂村市為虛，柳子厚《童區寄傳》云「之虛所賣之」，又詩云「青箬裹鹽歸峒客，
綠荷包飯趁虛人」，即此也。蓋市之所在，有人則滿，無人則虛，而嶺南村市滿時少，
虛時多，謂之為虛，不亦宜乎？

又蜀有痎市，而間日一集，如痎瘧之一發，則其俗又以冷熱發歇為市喻。

《史記》稱四夷各異卜，《漢書》稱粵人以雞卜，信有之矣。元豐中，余任大理丞，斷
嶺南奏案，韋庶為人所殺，疑屍在潭中，求而弗獲。庶妻何以鐺就岸爨煮雞子卜之，咒
云：「儂來在個澤裡，他來在別處。」少頃，雞子熟，剖視得儂。韋全曰：「雞卵得儂
，屍在潭裡。」果得之。然不知所謂得儂者，其兆如何也。又有鳥卜，東女國以十一月
為正，至十月，令巫者齎酒肴詣山中，散糟麥於空，大咒呼鳥。俄頃，有鳥如雉，飛入
巫者懷中，即剖其腹，視之，有一穀米，歲必登﹔若有霜雪，則多異災。又或擊一丸，
或打楊枝，或杓聽旁人之語，亦可以卜吉凶。蓋誠之所感，觸物皆通，不必專用龜策也
。

鄉人危序，應舉探省牓，出門數步，即逢泥濘，躊躕未前。有老嫗指示曰：「秀才可低
處過。」危即從之。比看榜，最末有名，是歲果及第。此與《摭言》所載，後來者必銜
得事，頗相類。

原武鄭公戬，天聖中，舉進士，嘗與同輩賭采選，一坐盡負，獨戬贏數百緡，是歲第三
人及第。

鄉人上官極，累舉不第，年及五十，方得解，赴省試，遊相國寺，買詩一冊，紙已熏晦
，歸視其表，乃五代時門狀一幅曰：「敕賜進士及第，馬極右極，伏蒙禮部放牓，敕賜
及第，謹詣門屏只候謝。」而馬極與極同名，是歲極果登科。

李文定公迪，美鬚髯，未御試，一夕，忽夢被人剃削俱盡，迪亦惡之。有解者曰：「秀
才須作狀元，緣今歲省元是劉滋，已替滋矣。非狀元而何？」是歲，果第一人。

相國劉公沆，累舉不第，天聖中，將辦裝赴省試。一夕，夢被人砍落頭，心甚惡之。有
鄉人為解釋曰：「狀元不到十二郎做，（劉公第十二）只得第二人。」劉公因詰之，曰
：「雖砍卻頭，留沆在裡。」蓋南音謂項為沆，留劉同音，後果第二人及第。

馬尚書亮，知江寧府，秩滿將代。一夕夢舌上生毛，有僧解之曰：「舌上生毛剃不得，
尚書當再任。」已而果然。

劉郎中滋，累舉不第，年餘四十，始遂登科。嘗夢有人提印滿籃，令己吞之，滋有難色
，其人曰：「但任意吞，看吞得幾顆。」滋不得已，吞至十四顆，其印皆顆顆見於腹中
，後果歷十四任終。

韓魏公，應舉時，夢打毬一捧盂八，時魏公年僅弱冠，一上登科，則一捧盂八之應也。

孫樞密抃，舊名貫，應舉時，嘗夢至官府，潭潭深遠，寂若無人。大廳上有抄錄人名一
卷，意以為牓，遍覽無名，偶睹第二名下有空白處，抃欲填之。空中有人語曰：「無孫
貫，有孫抃。」夢中即填孫抃，是歲果第三名。

丁咸序，應舉時，夢唱名已過，續有一龍蜿蜒騰上，又有一駱駝繼之，不知其然。比唱
名，有龍起、駱起二人在其後。

鄉人龔國隆，應舉時，夢行道上，步步俯拾黑豆一掬，不知其然。是歲鄉薦，乃伯父郎
中紀恤其乏路費，以驛券贈之，遂沿路勘請，以抵京師。即步步掬黑豆之應也。然此微
薄而國隆已兆於夢，則其人賦分可知。後國隆竟老場屋，不沾一命。

鄉人朱熙鄰，景祐中，舉進士，夢造棺缺板而弗成。是歲，止過堂不及第，晚遇推恩長
史出身。棺不全之應也。

第四卷

荀子曰：「相形不如論心。」諺曰：「有心無相，相逐心生﹔有相無心，相隨心滅。」
此言人以心相為上也，故心相有三十六善。夫人嘗言意氣求官，自須如此，一也。為事
有剛有柔，二也。慕善近君子，三也。有美食常分惠人，四也。不近小人，五也。常行
陰德，每事方便，六也。從小能治家，七也。不厭人乞覓，八也。利人克己，九也。不
遂惡貪殺，十也。聞事不驚張，十一也。與人期不失信，十二也。不易行改操，十三也
。夜臥不便睡著，十四也。馬上不回頭顧，十五也。夜不令人生憎怒，十六也。不文過
飾非，十七也。為人作事周匝，十八也。得人恩力不忘，十九也。自小便有大量，二十
也。不毀善害惡，二十一也。憐孤濟寡急物，二十二也。不助強欺弱，二十三也。不忘
故舊之分，二十四也。為事眾人用之，二十五也。不多言妄語，二十六也。得人物每生
慚愧，二十七也。聲美音有序，二十八也。當人語次不先起，二十九也。常言人善事，
三十也。不嫌惡衣惡食，三十一也。方圓曲直隨時，三十二也。聞善行之不倦，三十三
也。知人饑渴勞苦，常有以恤之，三十四也。不念舊惡，三十五也。故舊有難，竭力救
之，三十六也。已上三十六善皆全者，當位極人臣，壽考令終，或有不全，則禍福相折
，以次減殺﹔具二十者，刺史之位﹔具十以上，令佐之官﹔具五六者，亦須大富。

人之心相外見於目，孟子曰：「知人者莫良於眸子。胸中正，則眸子膫然﹔胸中不正，
則眸子眊然。」此其大概也。而其間善惡又更多端，凡䀤睮（上音茂，下音呼九切。）
唊囁者，嫉妒人也。盱睢（丁結切）（火彼切）者，惡性人也。矇瞳（呼間切）矘（他
郎切）晃者，憨（呼占切）人也。䀡（丁念切）（罄謙切）眠（時斤切）者，淫亂人也
。睢盱睒（音閃）爍者，邪人也。彌詞（俚人言也。）矒䁬者，奸詐人也。應（左木
右）拗（左目右效）（故巧切）者，崛強人也。羊目（烏江切）瞳者，毒害人也。睛色
雜而光浮淺者，心不定、無信人也。睛色光采溢出者，聰明人也。睛色紫黑而光采端諦
者，好隱遁人也。睛色黃瞻視端直者，慕道術人也。睛多光而不溢不散、徹而瞻視端直
者，慕道術人也。睛急眨（俱夫切）者，若不嫉妒，即虛妄人也。

又商臣、王敦蜂目，王莽露眼赤睛，梁冀洞睛矘眄，則惡逆之相亦見於目。余昔年嘗任
汀州掌獄錄，見殺母黃曾，其目睛黃小而光跌，宕若蜂狀，則蜂目之惡逆尤驗也。

昔人謂官至三品，不讀相書，自識貴人，以其閱多故也。本朝臣公呂文靖、夏文莊、楊
大年、馬尚書，皆有人倫之鑒，故其賞罰未嘗妄謬，而任使之際亦多成功。李勣曰：「
無福之人，不可與共事。」斯言信矣。

夏文莊公謫守黃州時，龐穎公為郡掾，文莊識之，異禮優待。而龐嘗有疾，以為不起，
遂屬文莊後事。文莊親臨之，曰：「異日當為貧宰相，亦有年壽，疾非其所憂。」龐詰
之曰：「已為宰相，豈得貧耶？」文莊曰：「但於一等人中為貧耳。」故龐公晚年退老
，作詩述其事曰：「田園貧宰相，圖史富書生。」為是故也。又文莊守安州，宋莒公兄
弟尚皆布衣，文莊亦異待。命作《落花詩》，莒公一聯曰：「漢皋珮解臨江失，金穀樓
危到地香。」子京一聯曰：「將飛更作回風舞，已落猶成半面妝。」是歲詔下，兄弟將
應舉，文莊曰：「詠落花而不言落，大宋君當狀元及第﹔又風骨秀重，異日作宰相。小
宋君非所及，然亦須登嚴近。」後皆如其言。故文莊在河陽，聞莒公登庸，以別紙賀曰
：「所喜者，昔年安陸已識臺光。」蓋為是也。

又樞密孫公固亦小官時曾謁文莊，文莊許他日當踐樞幄，今亦驗焉。

楊公大年尤負藻鑒，在翰林日，與章郇公共事，嘗言郇公異日必作相，己所不及。又見
著作佐郎張士遜，知其有宰器，即薦之，由此大拜。又鄉人吳待問嘗從公學，公語其徒
曰：「汝輩勿輕小吳，小吳異日須登八座，亦有年壽。」後皆如其言。待問即春卿、沖
卿父也。

馬尚書亮知廬州，見翰林王公洙為小官，馬公曰：「子全似宋白，異日官至八座。」由
此異待。通判疾之，後羅織王公，遂以罪免，乃曰：「你這回更做宋尚書。」其後王公
竟登近侍，及卒，贈尚書。

余嘗謂風鑒一事，乃昔賢甄識人物拔擢賢才之所急，非市井卜相之流用以賈鬻取貲者，
故《春秋》單襄公、成肅公之徒，每遇會同，則先觀威儀以省禍福，而前世郭林宗、裴
行儉又考器識以言臧否。然余亦粗知大概，常與富文忠公論之。文忠曰：「觀子之論，
多取豐厚，是則屠兒、䬪飥師皆貴矣。」余復思之，大凡相之所先，全在神氣與心術，
更或豐厚，其福十全。國語曰：「今王遠角犀豐盈，而比頑童窮固」，則豐盈固賢哲相
也。

太尉程公戡、侍郎掌公禹錫，俱以庚寅三月十日生，程子時，掌午時，二公同年及第。
程作樞密副使，晚年帥延安，建節﹔而掌以工部侍郎致仕，位不逮於程。而二公享壽，
修短不差，程以治平三年二月薨，掌以其年三月捐館。

翰林王公洙、修撰錢公延年俱以丁酉八月丑時生，王十九日，錢二十日。錢以嘉祐二年
六月卒，卒時王公已病。或謂王公起於寒素，早歲蹇剝，庶可以免災。侍郎掌公曰：「
錢雖少年榮進，晚即滯留﹔王雖早歲奇蹇，晚即遷擢。長短比折，禍福適均。」王公竟
不起。

梁少卿吉府、宋郎中咸俱乙未八月二日生，梁申時，宋巳時。梁二十八已為太子中舍、
通判饒州，而宋猶未第，客遊鄱陽。有日者妙於星術，宋往叩之。日者曰：「秀才命似
本州通判，他日官職亦相類，壽則過之。」後皆如其言。王端明素、盧太尉政俱以丁未
八月二十四日辰時生，而王出於貴冑，盧起於軍伍。王卒於邊藩，盧薨於殿帥，事皆略
同，亦可怪也。但盧之壽考有過於王，得非以少年微賤耶？張尚書方平、李給事徽之、
王秘監端俱以丁未九月二十三日生。張酉時，李卯時，王戌時，迄今皆致政，康強。

劉忱過鳴犢鎮，見所由張秀，問其年甲，與忱同辛酉八月二十四日生，劉午時，秀巳時
。後秀陝西效用有功，累官至團練使卒。卒之年，忱任利路運使，因出巡乘轎，撲落崖
，亦幾於死。

龍圖劉公燁未第前，娶趙尚書晃之長女，早亡，而趙氏猶有二妹，皆未適人。既而劉公
登科，晃已捐館，夫人復欲妻之，使媒婦通意。劉公曰：「若是武有之德，則不敢為姻
﹔如言禹別之州，則庶可從命。」蓋劉公不欲七姨為匹，意欲九姨議姻故也。夫人詰之
曰：「諺云：『薄餅從上揭。』劉郎才及第，豈得便簡點人家女？」劉公曰：「非敢有
擇，但七姨骨相寒薄，非某之對，九姨乃宜匹。」遂娶九姨，後生七子，幾、忱皆至大
官。七姨後適關生，竟不第，落泊寒餒，暮年，劉氏養之終身。

第五卷

　
　　小說載盧攜貌陋，嘗以文章謁韋宙，韋氏子弟多肆輕侮。宙語之曰：「盧雖人物不
揚，然觀其文章有首尾，異日必貴。」後竟如其言。本朝夏英公亦嘗以文章謁盛文肅，
文肅曰：「子文章有館閣氣，異日必顯。」後亦如其言。然余嘗究之，文章雖皆出於心
術，而實有兩等：有山林草野之文，有朝廷臺閣之文。山林草野之文，則其氣枯槁憔悴
，乃道不得行，著書立言者之所尚也。朝廷臺閣之文，則其氣溫潤豐縟，乃得位於時，
演綸視草者之所尚也。故本朝楊大年、宋宣獻、宋莒公、胡武平所撰制詔，皆婉美淳厚
，過於前世燕、許、常、楊遠甚，而其為人，亦各類其文章。王安國常語余曰：「文章
格調，須是官樣。」豈安國言官樣，亦謂有館閣氣耶？又今世樂藝，亦有兩般格調：若
教坊格調，則婉媚風流﹔外道格調，則粗野嘲哳。至於村歌社舞，則又喜焉。茲亦與文
章相類。晏元獻公雖起田里，而文章富貴，出於天然。嘗覽李慶孫《富貴曲》云：「軸
裝曲譜金書字，樹記花名玉篆牌。」公曰：「此乃乞兒相，未嘗諳富貴者。」故公每吟
詠富貴，不言金玉錦繡，而唯說其氣象，若「樓臺側畔楊花過，簾幕中間燕子飛」、「
梨花院落溶溶月，柳絮池塘淡淡風」之類是也。故公自以此句語人曰：「窮兒家有這景
致也無？」

公風骨清羸，不喜肉食。尤嫌肥羶，每讀韋應物詩，愛之曰：「全沒些脂膩氣。」故公
於文章尤負賞識，集梁《文選》以後迄於唐別為《集選》五卷，而詩之選尤精，凡格調
猥俗而脂膩者皆不載也。公之佳句，宋莒公皆題於齋壁，若「無可奈何花落去，似曾相
識燕歸來」、「靜尋啄木藏身處，閒見游絲到地時」、「樓臺冷落收燈夜，門巷蕭條掃
雪天」、「已定復搖春水色，似紅如白野棠花」之類，莒公常謂此數聯使後之詩人無復
措詞也。

楊文公為執政所忌，母病，謁告，不俟朝旨，逕歸韓城，與弟倚居，逾年不調。公有啟
謝朝中親友曰：「介推母子，願歸綿上之田﹔伯夷弟兄，甘受首陽之餓。」後除知汝州
，而希旨言事者攻擊不已，公又有啟與親友曰：「已擠溝壑，猶下石而弗休﹔方困蒺藜
，尚關弓而相射。」

范文正公幼孤，隨母適朱氏，因冒朱姓，名說，後複本姓，以啟謝時宰曰：「志在投秦
，入境遂稱於張祿﹔名非霸越，乘舟乃效於陶朱。」以范睢、范蠡亦嘗改姓名故也。又
偽蜀翰林學士范禹偁亦嘗冒張姓，謝啟云：「昔年上第，誤標張祿之名﹔今日故園，復
作范睢之裔。」然不若文正公之精切。

胡武平嘗奉敕撰《溫成皇后哀冊文》，受旨，以溫成嘗因禁卒竊發，捍衛有功，而秉筆
者不能文其實，公乃用西漢馬何羅觸瑟、馮媛當熊二事以狀其意，曰：「在昔禁闈，誰
何弛衛？觸瑟方警，當熊已厲。」覽者無不歎服。

夏文莊公竦幼負才藻，超邁不群。時年十二，有試公以《放宮人賦》者，公援筆立成，
文不加點，其略曰：「降鳳詔於丹陛，出蛾眉於六宮。夜雨未回，儼鬢雲於簾戶﹔秋風
漸曉，失釵燕於房櫳。」又曰：「莫不喜極如夢，心搖若驚。踟躕而玉趾無力，眄睞而
橫波漸傾。鸞鑒重開，已有歸鴻之勢﹔鳳笙將罷，皆為別鶴之聲。於時銀箭初殘，瓊宮
乍曉。星眸爭別於天仗，蓮臉競辭於庭沼。行分而掖路深沉，步緩而迴廊繚繞。嫦娥偷
藥，幾年而不出蟾宮﹔遼鶴思家，一旦而卻歸華表。」

公舉制科，庭對策罷，方出殿門，遇楊徽之，見其年少，遽邀與語曰：「老夫他則不知
，唯喜吟詠，願丐賢良一篇，以卜他日之志，不識可否？」公援筆欣然曰：「殿上袞衣
明日月，研中旌影動龍蛇。縱橫禮樂三千字，獨對丹墀日未斜。」楊公歎服數四，曰：
「真將相器也。」

景德中，夏公初授館職，時方早秋，上夕宴後庭，酒酣，遽命中使詣公索新詞。公問：
「上在甚處？」中使曰：「在拱宸殿按舞。」公即抒思，立進《喜遷鶯》詞曰：「霞散
綺，月沉鉤，簾捲未央樓。夜涼河漢截天流，宮闕鎖新秋。瑤階曙，金莖露，鳳髓香和
雲霧。三千珠翠擁宸游，水殿按《梁州》。」中使入奏，上大悅。夏公雖舉進士，本無
科名。以父歿王事，授潤州丹陽簿，即上書乞應制舉，其略曰：「邊障多故，羽書旁午
，而先臣供傳遽之職，立矢石之地，忘家殉國，失身行陣。陛下哀臣孤幼，任之州縣，
唯陛下辨而明之。若陛下以枕石漱流為達，臣世居市井﹔若陛下以金牓丹桂為才，則臣
未忝科第﹔若陛下以鳩杖鮐背為德，則臣始踰弱冠﹔若陛下以荷戈控弦為勇，則臣生本
綿弱﹔若陛下令臣待詔公車、條問政治、對揚紫宸、指陳時事，猶可與漢唐諸儒方轡並
驅，而較其先後矣。」真廟再三賞激，召赴中書，試論六首：一曰《定四時別九州聖功
孰大論》，二曰《考定明堂制度論》，三曰《光武二十八將功業先後論》，四曰《九功
九法為國何先論》，五曰《舜無為禹勤事功業孰優論》，六曰《曾參何以不列四科論》
。是歲，遂中制科。

淮陰侯廟，題者甚多，惟諫議錢公昆最為絕唱，曰：「築壇拜日恩雖厚，躡足封時慮已
深﹔隆準早知同鳥喙，將軍應起五湖心。」

徐州歌風臺，題者甚多，惟尚書張公方平最為絕唱，曰：「落魄劉郎作帝歸，樽前一曲
《大風辭》。才如信、越猶葅醢，安用思他猛士為？」

臨潼縣華清宮朝元閣，題者亦多，唯陳文惠公二韻尤為絕唱，曰：「朝元高閣迥，秋毫
無隱情。浮雲忽以蔽，不見漁陽城。」

蘇為酷，嗜吟詠，知湖州日，有詩數十首，惟一篇足為絕唱，曰：「野艇閒撐處，湖天
景亦微。春波無限綠，白鳥自由飛。柳色濃垂岸，山光冷照衣。時攜一壺酒，戀到晚涼
歸。」在宣城亦有詩十首，皆以宣城為目，內《宣城花》一首尤為清麗，曰：「宣城花
疊嶂，樓前簇綺霞。若非翠露陶潛柳，即是紅藏小謝家。」又常知邵武軍，亦有小詩十
首，唯一篇最善，曰：「愛重八九月，登高上下樓。樹紅雲白處，寒瀨泊漁舟。」

唐路德延有《孩兒》詩五十韻，盛傳於世。近代洛中致政侍郎張公師錫追次其韻，和成
《老兒》詩，亦五十韻，今錄之曰：「鬢髮盡皤然，眉分白雪鮮。周遮延客話，傴僂抱
孫憐。無病常供粥，非寒亦衣綿。假溫衾擁背，借力杖搘肩。貌比三峰客，年過四皓仙
。喚方離枕上，扶始到門前。每愛烹山茗，常嫌飣石蓮。耳聾如塞纊，眼暗似籠煙。宴
坐羸凴几，乘騎困嚲鞭。頭搖如轉旋，唇動若抽牽。骨冷愁離火，牙疼怯漱泉。形骸將
就木，囊橐尚貪錢。膠睫乾眵綴，黏髭冷涕懸。披裘腰懶繫，濯手袖慵揎。抬舉衣頻換
，扶持藥屢煎。坐多茵易破，行少履難穿。喜婢裁裙布，嗔妻買粉鈿。房教深下幕，牀
遣厚鋪氈。琴聽憐三樂，圖張笑七賢。看嫌經字小，敲喜磬聲圓。食罷羹流袂，杯餘酒
帶涎。樂來須遣罷，醫到久相延。裹帽縱橫掠，梳頭取次纏。長吁思往事，多感聽哀弦
。氣注腰還重，風牽口便偏。墓松先遣種，誌石預教鎸。客到惟求藥，僧來忽問禪。養
茶懸灶壁，曬艾曝簷椽。怒僕空睜眼，嗔僮謾握拳。心驚嫌蹴踘，腳軟怕鞦韆。局縮同
寒狖，摧豗似飽鳶。觀瞻多目眩，舉動即頭旋。女嫁求紅燭，男婚乞彩箋。已聞頒几杖
，寧更佩韋弦。賓客身非與，（去聲）兒孫事已傳。養和屏作伴，如意拂相連。久棄登
山屐，惟存負郭田。呻吟朝不樂，展轉夜無眠。呼稚臨牀畔，看書就枕邊。冷疑懷貯水
，虛訝耳聞蟬。束帛非無分，安車信有緣。伏生甘坐末，絳老讓行先。拘急將風夜，昏
沉欲雨天。雞皮塵漸漬，齯齒食頻填。每憶居郎署，常思釣渭川。喜逢迎佛會，羞赴賞
花筵。徑狹容移檻，階危索減塼。好生焚鳥網，惡殺拆漁船。既感桑榆日，常嗟蒲柳年
。長思當弱冠，悔不剩狂顛。」

師錫年八十餘卒，又有《喜子及第》詩，曰：「御榜今朝至，見名心始安。爾能俱中第
，吾遂可休官。賀客留連飲，家書反覆看。世科誰不繼，得慰二親難。」蓋張氏嘗有中
魁甲者，故詩有「世科」之語。

李昉、呂端同踐文館，後各登臺輔。呂公《贈李公》詩曰：「憶昔僦居明德坊，官資俱
是校書郎。青衫共直昭文館，白首同登政事堂。佐國廟謨君已展，避賢榮路我猶妨。主
恩至重何時報？老眼相看淚兩行。」

向敏中、寇準同以太平興國五年登科，後向秉鈞，寇以使相知永興軍。向作絕句贈寇，
寇酬之，曰：「玉殿登科四十年，當時僚友盡英賢。歲寒惟有君兼我，白首猶持將相權
。」

第六卷

王禹偁尤精四六，有同時與之在翰林而大拜者，王以啟賀之曰：「三神山上，曾陪鶴駕
之遊﹔六學士中，獨有漁翁之歎。」以白樂天嘗有詩云「元和六學士，五相一漁翁」故
也。

禹偁詩多記實中的，作《趙普挽詞》云：「玄象中臺折，皇家上相薨。大功銘玉鉉，密
事在《金縢》。」《宋湜挽詞》曰：「先帝升遐日，詞臣寓直時。柩前言顧命，筆下定
鴻基。」蓋普嘗密贊太祖傳位太宗，而宋為內相宿直，遇太宗升遐，是夜草遺制立真宗
故也。云此事湜家亦不知，唯以公挽詞為傳信。

劉昌言，泉州人。先仕陳洪進為幕客，歸朝，願補校官。舉進士，三上始中第，後判審
官院，未百日，為樞密副使。時有言其太驟者，太宗不聽。言者不已，乃謂：「昌言，
閩人，語頗獠，恐奏對間陛下難會。」太宗怒曰：「我自會得！」其眷如此。然昌言極
有才思，嘗下第作詩，落句云：「唯有夜來蝴蝶夢，翩翩飛入刺桐花」。後為商邱主簿
，王禹偁贈詩曰：「年來復有事堪嗟，載筆商邱鬢欲華。酒好未陪紅杏宴，詩狂多憶刺
桐花。」蓋為是也。刺桐花，深紅，每一枝數十蓓蕾，而葉頗大，類桐，故謂之刺桐，
唯閩中有之。

昔王維愛孟浩然吟哦風度，則繪為圖以玩之﹔李洞慕賈島詩名，則鑄為像以師之。近世
有好事者，以潘閬遨遊浙江詠潮著名，則亦以輕綃寫其形容，謂之《潘閬詠潮圖》。閬
酷嗜吟詠，自號逍遙子，嘗自詠《苦吟》詩曰：「髮任莖莖白，詩須字字清。」又《貧
居》詩曰：「長喜詩無病，不憂家更貧。」又《峽中聞猿》云：「何須三叫絕，已恨一
聲多。」《哭高舍人》云：「生前是客曾投卷，死後何人與撰碑？」《寄張詠》云：「
莫嗟黑髮從頭白，終見黃河到底清。」皆佳句也。故宋尚書白贈詩曰：「宋朝歸聖主，
潘閬是詩人。」王禹偁亦贈詩云：「江城買藥常將鶴，古寺看碑不下驢。」其為明公賞
激如此。又魏野，陝府人，亦有詩名。寇萊公每加前席，野《獻萊公生日》詩云：「何
時生上相，明日是中元。」以萊公七月十四日生故也。又有《贈萊公》詩云：「有官居
鼎鼐，無地起樓臺。」而其詩傳播漠北，故真宗末年嘗有北使詣闕，詢於譯者曰：「那
個是『無地起樓臺』的宰相？」時萊公方居散地，真宗即召還，授以北門管鑰。

世傳魏野嘗從萊公遊陝府僧舍，各有留題。後復同遊，見萊公之詩已用碧紗籠護，而野
詩獨否，塵昏滿壁。時有從行官妓頗慧黠，即以袂就拂之。野徐曰：「若得常將紅袖拂
，也應勝似碧紗籠。」萊公大笑。

又錢塘林逋亦著高節，以詩名當世，名公多與之遊。天聖中，丞相王公隨以給事中知杭
州，日與唱和，親訪其廬，見其頹陋，即為出俸錢新之。逋乃以啟謝王公，其略曰：「
伏蒙府主給事差人送到留題唱和詩石一片，並創軒榮，以庇風日。衡茅改色，猿鳥交驚
。夫何至陋之窮居，獲此不朽之奇事？竊念頃者清賢鉅公，出鎮藩服，亦常顧邱樊之側
微，念土木之衰病，不過一枉駕，一式廬而已，未有迂迴玉趾，歷覽環堵。當纓蕤之盛
集，攄風雅之秘思，率以賡載，始成編軸。且復構他山之堅潤，刊群言之鴻麗，珠聯綺
錯，雕縟相照，輦植置立，賁於空林，信可以奪山水之清暉，發斗牛之寶氣者矣。」迨
景祐初，逋尚無恙，范文正公亦過其廬，贈逋詩曰：「巢由不願仕，堯、舜豈遺人？」
又曰：「風俗因君厚，文章到老醇。」其激賞如此。

王公隨雅，嗜吟詠，有《宮詞》云：「一聲啼鳥禁門靜，滿地落花春日長。」又《野步
》云：「桑斧刊春色，漁歌唱夕陽。」皆公應舉時行卷所作也。

近世釋子多務吟詠，唯國初贊寧獨以著書立言尊崇儒術為佛事，故所著《駁董仲舒繁露
》二篇、《難王充論衡》三篇、《證蔡邕獨斷》四篇、《斥顏師古正俗》七篇、《非史
通》六篇、《答雜斥諸史》五篇、《折海潮論兼明錄》二篇、《抑春秋無賢臣論》一篇
，極為王禹偁所激賞。故王公《與贊寧書》曰：「累日前蒙惠顧謏才，辱借通論，日殆
三復，未詳指歸。徒觀其滌《繁露》之瑕、劘《論衡》之玷、眼瞭《獨斷》之瞽、針砭
《正俗》之疹、折子玄之邪說、泯米穎之巧言、逐光庭若摧枯、排孫郤似圖蔓，使聖人
之道無傷於明夷，儒家者流不至於迷復。然則師胡為而來哉？得非天祚素王，而假手於
我師者歟！」

人臣作賦頌，贊君德，忠愛之至也。故前世司馬相如、吾邱壽王之徒，莫不如此，而本
朝亦有焉。呂文靖公、賈魏公則嘗獻《東封頌》，夏文莊公則嘗獻《平邊頌》、《廣文
頌》、《朝陵頌》、《廣農頌》、《周伯星頌》，《大中祥符頌靈寶真文頌》，龐穎公
則嘗獻《肇禋慶成頌》，今元獻晏公、宣獻宋公遭遇承平，嘉瑞雜遝，所獻賦頌，尤為
多焉。

王文穆公欽若，臨江軍人，母李氏，父仲華，嘗侍祖郁任官鄂渚。而李氏有娠，就蓐之
夕，江水暴溢，將壞廨舍。亟遷於黃鶴樓，始免身，生男，即公也。時隔岸漢陽居人，
遙望樓際，若有光景氣象云。又公昔歲行圃田道中，宿於村舍，夜起，視天中，有赤文
成「紫微」二大字，光耀奪目。使蜀還褒城路中，有人展謁，熟視刺字，乃唐相裴度告
公以默定之語，及言公他日當貴。茲亦異矣。後公每設壇禮神，必朱篆「紫微」二字，
陳之醮所。又輟俸修晉公祠於圃田，作記以述其肹蠁云。

真宗封岱祠汾，雖則繼述先志，昭答靈貺，中外臣民協謀同欲，然實由文穆之力贊焉。
祠禮畢，章聖登太山頂，偕近臣周覽前代碑刻，內一碑首云：「朕欽若昊天。」真宗顧
文穆笑曰：「元來此事前定，只是朕與欽若。」與隋史萬歲討蠻入峒，遇碑云「萬歲後
遇此」頗相類。文穆王公不惟被章聖顧遇，至於明肅太后亦深眷焉。先是知邵武軍吳植
餉金於文穆，而誤投沂公之第，沂公以聞，植坐追停。文穆以不知，特寢不問，故植之
貶詞曰：「如何匪人，瀆我元老。」此可見矣。

世傳文穆遭遇章聖，本由一言之寤。蓋章聖踐祚之初，天下宿逋數百萬計，時文穆判三
司理欠司，一日抗疏，請盡蠲放以惠民。上遽召詰之曰：「此若惠民，曷為先帝不行？
」公對曰：「先帝所以不行者，欲以遺陛下，使結天下人心。」於是上蹙然頷之。未幾
，命宰府召試《孝為德本頌》，授右正言、知制誥，不數年，遂大拜。

曹翰嘗平江南有功，後歸環衛，數年不調。一日內宴，太宗侍臣皆賦詩。翰以武人不預
，乃自陳曰：「臣少亦學詩，亦乞應詔。」太宗笑而許之，曰：「卿武人，宜以刀字為
韻。」翰援筆立進，因以寄意，曰：「三十年前學《六韜》，英名常得預時髦。曾因國
難披金甲，不為家貧賣寶刀。臂健尚嫌弓力軟，眼明猶識陣雲高。庭前昨夜秋風起，羞
睹盤花舊戰袍。」太宗覽之惻然，即自環衛驟遷數級。

柳崇儀開家雄於財，好交結，樂散施，而季父主家，多靳不與。時趙昌言方在布衣，旅
遊河朔，因以謁開。開屢請以錢乞趙，季父不與，開乃夜構火燒舍。季父大駭，即出錢
三百緡乞趙，由此恣其所施，不復吝也。

盛文肅公，正剛蹇絕，無他腸，而性微狷急。時為內相，孫抃方召試館職，以文投之，
文肅大怒曰：「投贄盡皆邪道，非公朝所尚。」呵責再三，孫惶恐失措而退。比試學士
院，孫夙夕憂其擯落，文肅乃題所試卷為三等上，其公正如此。

閩人謂子為囝、謂父為郎罷，故顧況有《哀囝》一篇曰：「囝生閩方，閩吏得之，乃絕
其陽。為臧為獲，致金滿屋﹔為髡為鉗，如視草木。天道無知，我罹其毒﹔ 神道無知，
彼受其福。郎罷別囝，吾悔生汝。及汝既生，人勸不舉。不從人言，果獲是苦。囝別郎
罷，心摧血下。隔地絕天，及至黃泉，不得在郎罷前。」蓋唐世多取閩童為閹奴以進之
，故況陳其苦以諷焉。

第七卷

謠讖之語，在《洪範》五行，謂之詩妖，言不從之罰，前世多有之，而近世亦有焉。昔
徐溫子知訓在廣陵，作紅漆柄骨朵，選牙隊百餘人執以前導，謂之「朱蒜」。天祐末，
廣陵人競服短褲，謂之「不及秋」。後十三年六月，知訓為朱瑾所殺焉，則「朱蒜不及
秋」之應也。

李昪先為徐溫養子，冒徐姓，名知誥，為升州刺史。童謠曰：「東海鯉魚飛上天。」後
竟即偽位。

李璟時，朝中大臣多蔬食，月為十齋。至明日，大官具晚膳始復常珍，謂之「半堂食」
。其後周師至淮上，取濠、泗、揚、楚、泰五州，而璟又割獻滁、和、廬、舒、蘄、黃
六州，果去唐國土疆之半，則「半堂食」之應也。

王衍在蜀，好私行，恐人識之，令民戴大帽，又令民戴危腦帽，狹小，俯首即墜。又衍
朝永陵，自為尖巾，士民皆效之，皆服妖也。又每宴怡神亭，妓妾皆衣道衣，蓮花冠，
酒酣，免冠，髽髻為樂，因夾臉連額，渥以朱粉，號曰「醉妝」。此與梁冀、孫壽事頗
相類。後衍又與母同禱青城山，宮人畢從，皆衣雲霞畫衣。衍自制《甘州詞》，令宮人
歌之，聞者悽愴。又衍造上清宮成，塑玄元皇帝及唐諸帝像，衍躬自薦享。城中士女游
觀闐咽，謂之「尋唐魂」，後國亡歸唐，至秦川驛遇害。

衍在蜀時，童謠曰：「我有一帖藥，其名為阿魏，賣與十八子。」其後衍兄宗弼果賣國
歸唐，而宗弼乃王建養子，本姓魏氏，此其應也。

衍舅徐延瓊，造第新成，衍幸之。見其華麗，乃於廳壁大書一「孟」字，蓋蜀人謂孟為
弱，以戲之也。其後孟知祥入蜀，館於其第，見之，歎曰：「此豈我之居乎！」遂據蜀
而王，傳位至子昶，國除。

昶未亡時，蜀人質錢取息者，每將徙居，必牓其門曰「召主收贖」。蓋周世宗累欲收蜀
而不果，至我太祖乃收之，此其應也。

廣南劉龑，初開國，營構宮室得石讖，有古篆十六，其文曰：「人人有一，山山值牛。
兔絲吞骨，蓋海承劉。」解者云：「人人有一，大人也。山山，出也。值牛者，龑建漢
國，歲在丑也﹔兔絲者，晟襲位，歲在卯也﹔吞骨者，滅諸弟也﹔越人以天水為趙為蓋
海，指皇朝國姓也﹔承劉者，言受劉氏降也。」又乾和中童謠曰：「羊二四日天雨至。
」解者以羊是未之神，是歲辛未二月四日，國亡﹔天雨，猶天水，斥國姓。又曰大寶末
，有稻田自海中浮來，上魚藻門外，民聚觀之。布衣林楚材見而歎曰：「水魚湫湫兮。
」當時好事或有記其語，洎王師至，潘美為部署，方悟為「潘」字。

光啟中，陳巖為福建觀察使，童謠曰：「潮水來，山嚴沒﹔潮水去，矢口出。」其後王
潮果代巖，而審知襲位，乃其應也。

時又有謠曰：「騎馬來，騎馬去。」蓋光啟丙午國亡之應也。

王審知治城，城有錢文，惡之，命鏟去，而其文愈明。又有謠曰：「風吹楊葉鼓山下，
不得錢來兵不罷。」後福州軍校李仁福殺帥自立，而歸款於金陵，既而又叛李璟，璟攻
之。仁福又求救於錢塘，比錢塘兵至，而江南圍解，獲其將楊匡業，乃其應也。

唐末劉建峰定長沙，遣馬殷領眾濬城濠，得石碣，有古篆十八，其文曰：「龍舉頭，猳
掉尾。羊為兄，猴作弟。羊歸穴，猴離次。」解者以殷乾寧三年丙辰歲代立，乃龍舉頭
也﹔至乾祐辛亥歲國亡，乃猳掉尾也﹔殷子希範以己未歲生，又以開運丁未歲薨，乃羊
歸穴也﹔又子希崇壬申歲生，後為江南所俘，乃猴離次也。

又馬希振亦殷之子，清泰中卒，葬長沙之陶浦，掘得石碣，其文曰：「亂石之壤，絕世
之岡。谷變庚戌，馬氏無王。」蓋馬氏諸王雄於周，廣順辛亥歲遷於江南，然其國之變
，實在庚戌歲故也。

劉言世為馬氏宿將，節度朗州，號「劉咬牙」。及馬氏將亂，民間謠曰：「馬去也，不
用鞭，咬牙過今年。」其後邊鎬入長沙，盡俘諸馬歸於金陵，而鎬亦為王逵所逐，言是
歲亦為潘叔嗣所殺，皆其應也。

龐巨昭善星緯之學，唐末為容州刺史，惡劉隱殘虐，乃歸長沙。或問湖南與淮南國祚短
長，巨昭曰：「吾入境來，聞童謠曰：『三羊五馬，馬自離群，羊子無舍。』自今以後
，馬氏當五主，楊氏當三主。」後皆如其言。

唐末，宋丹陽民常戲語曰：「待錢來，待錢來。」及後錢鏐授鎮海軍節度、浙江西道觀
察處置使、潤州刺史，遂據有錢塘，乃其應也。

徐鉉父延休博物多學，嘗事徐溫，為義興縣令。縣有後漢太尉許馘廟，廟碑即許劭記，
歲久字多磨滅。至開元中，許氏諸孫重刻之，碑陰有八字云：「談馬礪畢王田數七。」
時人不能曉，延休一見，為解之曰：「談馬即言午，言午許字。礪畢必石卑，石卑碑字
。王田乃千里，千里重字。數七是六一，六一立字。」此亦楊修辨虀臼之比也。

詩以言志，言以知物，信不誣矣。江南李覯，通經術，有文章，應大科，召試第一。嘗
作詩曰：「人言日落是天涯，望極天涯不見家。堪恨碧山相掩映，碧山還被暮雲遮。」
識者曰：「觀此詩意，有重重障礙，李君恐時命不偶。」後竟如其言。又陳文惠公未達
時，嘗作詩曰：「千里好山雲乍斂，一樓明月雨初晴。」觀此詩意，與李君異矣。然則
文惠致位宰相，壽餘八十，不亦宜乎！

宋莒公庠知許州，開西湖，作詩曰：「鑿開魚鳥忘情地，展盡江湖極目天。」識者觀詩
意，則知公位極一品矣。孟郊《下第》詩曰：「棄置復棄置，情如刀劍傷。」又《再下
第》詩曰：「兩度長安陌，空將淚見花。」其《後及第》詩曰：「昔日齷齪不足嗟，今
朝曠蕩思無涯。青春得意馬蹄疾，一日看盡長安花。」大凡進取得失，蓋亦常事，而郊
器宇不宏，偶一下第，則其情隕獲，如傷刀劍，以至下淚。既後登科，則其中充溢，若
無所容，一日之間，花即看盡，何其速也？後郊授溧陽尉，竟死焉。

丞相劉公沆，廬陵人，少以氣義自許，嘗詠《牡丹》詩云：「三月內方有，百花中更無
。」《述懷》詩云：「虎生三日便窺牛，獵犬寧能掉尾求。若不去登黃閣貴，便須來伴
赤松遊。奴顏婢舌誠堪恥，羊狠狼貪自合羞。三尺太阿星斗煥，何時去取魏齊頭？」皇
祐初，公出領豫章，轉運使潘夙素有詩名，乃以《小孤山四十字》示公，公即席和呈，
文不加點，詩曰：「擎天有八柱，一柱此焉存。石聳千尋勢，波留四面痕。江湖中作鎮
，風浪裡蟠根。平地安然者，饒他五嶽尊。」覽者皆知公有宰相器矣。未幾參大政，遂
正鼎席。

寇萊公少時作詩曰：「去海止十里，過山應萬重。」及貶至雷州，吏呈州圖，問：「州
去海幾里？」對曰：「十里。」則南遷之禍，前詩已預讖也。

乖崖張公詠，晚年典淮陽郡，遊趙氏西園，作詩曰：「方信承平無一事，淮陽閒殺老尚
書。」後一年捐館，亦詩讖也。

蘇緘，字宣甫，性忠義，喜功名。皇祐中，以秘書丞知英州，值儂賊作亂，他州皆不能
守，獨緘捍御有功，恩換閣職，尋坐事，貶房州司馬。嘉祐中，復官，權知越州諸暨縣
。余與之同僚，常贈緘詩曰：「燕頷將軍欲白頭，昔年忠勇動南州。心如鐵石老不挫，
功在桑榆晚可收。」後十有八年，緘知邕管，交趾叛，攻城，力戰陷歿。朝廷憫之，贈
奉國軍節度使，賜諡忠勇。則所謂忠勇之諡，已先於余詩讖之矣。

本朝翰林蘇公紳，嘗題潤州金山寺一聯云：「僧依玉鑒光中住，人踏金鼇背上行。」時
公方舉大科，識者以「人踏金鼇背上行」，乃榮入玉堂之兆，已而果然，公位止於內相
，豈亦詩之讖耶？

王丞相隨刻意於詩，以謂詩皆言志，不可容易而作。嘗有應制科人成銳，集詩三篇，國
子博士侯君以獻於隨，隨覽之，乃親筆尺牘答侯君，其略曰：「隨拜啟：伏承賢良成秀
才見訪不及，裁制三冊，文華宏逸，學術該贍，然覽《野菊》詩云『彩檻應無分，春風
不借恩』，又野花詩云『馨香雖有豔，栽植未逢人』，實皆綺靡之辭，未協榮登之兆。
復閱《別隨州裴員外嘉》句云『憑高看漸遠，更上最高樓』，諒惟再舉，合踐高科。」
其好品藻如此。銳許州臨潁人，後以獻邊事得官，竟坐擯斥，餒死於京師。

白居易賦性曠達，其詩曰：「無事日月長，不羈天地闊。」此曠達者之詞也。孟郊賦性
褊隘，其詩曰：「出門即有礙，誰謂天地寬？」此褊隘者之詞也。然則天地又何嘗礙郊
，孟郊自礙耳。王文康公賦性質實重厚，作詩曰：「棗花至小能成實，桑葉惟柔解吐絲
。堪笑牡丹如斗大，不成一事只空枝。」此亦質實重厚之詞也。

檢正官張諤家，起亭，名允中，蓋取《易》「允升」義。後諤遷太子中允停官，或者解
曰：「允中亭者，官至中允而後必停也。」
太子中書舍人陳有方知蘄水縣，臨水創亭，名「必觀」，蓋取荀況「君子必觀於水」之
義。或者解曰：「必觀亭者，必停官也。」後有方竟以罪免官而去。

第八卷

文章純古，不害其為邪﹔文章豔麗，亦不害其為正。然世或見人文章鋪陳仁義道德，便
謂之正人君子﹔若言及花草月露，便謂之邪人，茲亦不盡也。皮日休曰：「余嘗慕宋璟
之為相，疑其鐵腸與石心，不解吐婉媚辭。及睹其文，而有《梅花賦》，清便富豔，得
南朝徐庾體。」然余觀近世所謂正人端士者，亦皆有豔麗之詞，如前世宋璟之比，今並
錄之。乖崖張公詠《席上贈官妓小英歌》曰：「天教摶百花，摶作小英明如花。住近桃
花坊北面，門庭掩映如仙家。美人宜稱言不得，龍腦薰衣香入骨。維陽軟縠如雲英，亳
郡輕紗似蟬翼。我疑天上婺女星之精，偷入筵中名小英。又疑王母侍兒初失意，謫向人
間為飲妓。不然何得膚如紅玉初碾成，眼似秋波雙臉橫？舞態因風欲飛去，歌聲遏雲長
且清。有時歌罷下香砌，幾人魂魄遙相驚。人看小英心已足，我見小英心未足。為我高
歌送一杯，我今贈汝新翻曲。」韓魏公晚年鎮北州，一日病起，作《點絳唇》小詞曰：
「病起厭厭，畫堂花謝添憔悴。亂紅飄砌。滴盡胭脂淚。惆悵前春，誰向花前醉？愁無
際。武陵回睇。人遠波空翠。」司馬溫公亦嘗作《阮郎歸》小詞曰：「漁舟容易入春山
。仙家日月閒。綺窗紗幌映朱顏。相逢醉夢間。松露冷，海霞殷。匆匆整棹還。落花寂
寂水潺潺。重尋此路難。」又曾修古立朝，最號剛方蹇諤，常見池上有所似者，亦作小
詩寓意曰：「荷葉罩芙蓉，圓青映嫩紅。佳人南陌上，翠蓋立春風。」楊湜《詞說》載
溫公《西江月》詞云：「寶髻鬆鬆梳就，鉛華淡淡妝成。輕煙翠霧罩娉婷，飛絮游絲無
定。相見爭如不見，有情可似無情。笙歌散後酒初醒。深院月明人靜。」《東臯雜錄》
云：「世傳溫公有《西江月》一詞，今復得《錦堂春》云：『紅日遲遲，虛廊轉影，槐
陰迤邐西斜。彩筆工夫，難狀晚景煙霞。蝶尚不知春去，謾繞幽砌尋花。奈狂風過後，
縱有殘紅，飛向誰家。始知青鬢無價。歎飄蓬宦路，荏苒年華。今日笙歌叢裡，特地咨
嗟。席上青衫濕透，算感舊、何止琵琶。怎不教人易老，多少離愁，散在天涯。』」《
盧仝集》《有所思》及《樓上女兒曲》、《自君之出矣》、《秋夢行》等篇，皆豔詞也
。陶淵明亦有《閒情賦》。《苕溪漁隱》云：「余閱《宛陵集》，見《一日曲》，其詞
乃為南陽一娼話離而作，然則謹厚者亦復為之耶？其曲云：『妾家鄧侯國，肯愧邯鄲姝
？世本富繒綺，嬌愛比明珠。十五學組紃，未嘗開戶樞。十六失所適，姓名傾里閭。十
七善歌舞，使君邀宴娛。自茲著樂府，不得同羅敷。涼溫忽荏苒，屢接朝大夫。相歡不
及情，何異逢路衢。昨日一見郎，目色曾不渝。結愛從此篤，暫隔猶雲疏。如何遂從宦
，去涉千里途。郎跨青驄馬，妾乘白雪駒。送郎郎未遠，別妾妾仍孤。不如水中鱗，雙
雙依綠蒲。不如雲間鵠，兩兩下平湖。魚鳥尚有托，妾今誰與俱？去去約春華，終朝怨
日賒。一心思杏子，便擬見梅花。梅花幾時吐，頻掐闌干數。東風若見郎，重為歌《金
縷》。』」《侯鯖集》又有《花娘歌》、《翡翠詞》。《吹劍錄》載范文正守饒，喜妓
籍一小鬟，既去，以詩寄魏介曰：「慶朔堂前花自栽，便移官去未曾開。年年長有別離
恨，已托春風幹當來。」介買送公。王衍曰：「情之所鍾，正在我輩。」以范公而不能
免。慧遠曰：「順境如磁石，遇金不覺合而為一。處無情之物尚爾，況我終日在情裡作
活計耶！」張衡作《定情賦》，蔡邕作《靜情賦》，淵明作《閒情賦》，蓋尤物能移人
，情蕩則難反，故防閑之。

王安國作詩，多使酒樓，嘗語余曰：「楊文公詩有一酒樓：『江南堤柳拂人頭，李白題
詩遍酒樓』，錢昭度詩亦有一酒樓：『長憶錢塘江上望，酒樓人散雨千絲』。今子詩有
幾酒樓？」余答曰：「吾詩有二酒樓。」安國曰：「足矣。」蓋余有題九江琵琶亭小詩
云：「夜泊潯陽宿酒樓，琵琶亭畔荻花秋。雲沉鳥沒事已往，月白風清江自流。」又余
昔年嘗送客西陵，亦作小詩曰：「若耶溪畔醉秋風，獵獵船旗照水紅。後夜錢塘酒樓上
，夢魂應繞浙江東。」

安國俊邁而貌陋黑肥。熙寧中，與余同官於洛下，嘗謂余曰：「子可作詩贈我。」余因
援筆戲之曰：「飛卿昔號『溫鍾夔』，思道通俯還魁肥。江淹善啖筆五色，庾信能文腰
十圍。只知外貌乏粉澤，誰料滿腹填珠璣。相逢把酒洛陽社，不管淋漓身上衣。」安國
由此不悅。

畢文簡公之婿曰皇甫泌，少時不羈，唯事蒱博。時畢公作相，累諭不悛，欲面奏其事，
使加貶斥，方啟口云：「臣有女婿皇甫泌﹍」適值過庭有急報，不暇敷陳。他日又欲面
奏，亦如之，若是者三。值上內逼，遽引袖起，遙語畢曰：「卿累言婿皇甫泌，得非欲
轉官耶！可與轉一資。」畢公不敢辯，唯而退。泌即轉殿中丞，後累典大郡，以尚書右
丞致仕，年八十五卒。

嘉祐中，選人鄭可度，歷十五考，舉主僅滿五人。內一人乃州北李少卿昭選，待次二年
餘。引見前一夕五更，昭選卒。其日值起居，朝堂中歡言：「州北李少卿夜來有事。」
銓吏知之，即以撼可度，願得錢五千，寢其事。可度不與。吏竟白銓主，再會問罷引。
可度遂老死選調。

又選人張方平，賦性剛介，嘗以事忤上官，為所羅織，以贓罪廢絕，無改轉之望，後為
臨潁令。時賈安公知許州，憐其無辜，即為奏雪罷任，舉主亦僅滿磨勘入甲，待次餘二
年將引見。又丁家艱，及服除，謂舉主雕喪已盡，則闕會問，乃並存，轉著作佐郎，至
今無恙，此又與鄭可度不侔矣。

樞密孫公抃，生數日，患臍風，已不救，家人乃盛以盤合，將棄諸江，道遇老媼曰：「
兒可活。」即與俱歸，以艾炷灸臍下，遂活。

海有魚虯，尾似鴟，用以噴浪則降雨。漢柏梁臺災，越王上厭勝之法，乃大起建章宮，
遂設鴟魚之像於屋脊，以厭火災，即今世之鴟吻是也。

《春秋左氏傳》稱三叛人以土地出求食而已，賤而書名，蓋甚之，則以其無廉恥之至也
。故今倡家謂之求食，蓋本乎此。

唐以前館驛並給傳往來，開元中，務從簡便，方給驛券。驛之給券，自此始也。

曲有《錄要》者，錄《霓裳羽衣曲》之要拍，即《唐書﹒吐蕃傳》所謂《涼州》、《胡
謂》、《錄要》、雜曲，而今世語訛謂之「綠腰」。

梁高祖為宣武節帥，及受禪，乃升汴州為開封府。其詔曰：「興王之地，受命之邦。集
大勛有異庶方，沾慶澤所宜加厚。故豐、沛著啟祚之美，襄、鄧有建都之榮。用壯鴻基
，且旌故里。」則汴州為開封府，自朱梁時也。

天清寺繁臺本梁王鼓吹臺，梁高祖常閱武於此，改為講武臺。其後繁氏居其側，里人乃
呼為「繁臺」，則繁臺之名始於此也。

左氏傳曰：「魏大名也。」故魏府號大名府。

《考工記》：氏掌攻金，其量銘曰「時文思索」。故今世攻作之所號文思院。

蘇有姑蘇臺，故蘇州謂之蘇臺。相有銅雀臺，故相州謂之相臺。滑有測景臺，故滑州謂
之滑臺。

王禹偁徙蘄州，到任謝上表曰：「宣室鬼神之問，敢望生還﹔茂陵封禪之文，已期身後
。」李淑到河中府，謝上表曰：「長安日遠，戴盆之望徒深﹔宣室夜闌，前席之期不再
。」王陶再來河南府，謝上表曰：「田園僅足，二疏那見其復來﹔羽翼已成，四皓寧聞
於再起。」三公表意一同，到任未幾皆卒。

景德中，河朔舉人皆以防城得官，而范昭作狀元，張存、任並雖事業荒疏，亦皆被澤。
時有無名子嘲曰：「張存解放旋風炮，任並能燒猛火油。」存後仕尚書，並亦仕至屯田
員外郎，知要州卒。

慶歷丙戌歲，春牓省試，以「民功曰庸」為賦題，題面生梗，難為措詞。其時路授、饒
瑄各場屋馳名，路則云：「此賦須本賞。」饒則云：「此賦須本農。」故當時無名子嘲
曰：「路授則家住關西，打賞罵賞﹔饒瑄則生居浙右，你儂我儂。」

本朝大官，最享高年者凡三人，曰：太傅張公士遜、樞相張公昪、少師趙公概，皆壽至
八十六。又二人次之，曰：陳文惠公堯佐，至八十二﹔杜祁公衍，至八十一。又一人次
之，曰：富文忠公弼，壽至八十。餘皆不及焉。故文惠致政，以詩寄太傅曰：「青雲歧
路遊將遍，白髮光陰得最多。」蓋為是也。

太傅張公，光化軍人，生百日，始能啼。襁褓中，喪其父母。少孤貧，讀書武當山，有
道士見而異之，曰：「子有道氣，可隨我學仙。」公不欲，道士亦弗強，曰：「不然，
亦位極人臣。」公以淳化三年孫何榜下及第，久困選調，年幾五十，始轉著作佐郎、知
邵武縣。還朝，以文贄楊公大年，比三日，至門下，連值楊公與同輩打葉子，門吏不敢
通，公亦弗去。楊公忽自窗隙目之，知非常人，延入款語，又觀所為文，以為有宰相器
。未幾，薦為御史，尋充壽春王友，由此附會，遂登臺輔。然公寬厚長者，記存故舊，
嘗與邵武姓魚一僧相善，及貴，猶不忘，為魚奏紫方袍，弟子守仙亦沾錫服。晚年致政
，猶時時遺守仙物不絕，答書皆親筆，書語皆稠疊勤拳，其敦篤如此。

公性喜山水，宰邵武時，多遊僧舍，至則吟哦忘歸。常至西庵寺，題詩曰：「西庵深入
西山裡，算得當年少客遊。密密石叢盤小徑，涓涓雲竇瀉寒流。松皆有節誰青蓋，僧盡
無心也白頭。欲刷粉牌書姓字，調卑官冗不堪留。」又公嘗至寶蓋巖寺，亦留題曰：「
身為冠冕流，心是雲泉客。每到雲泉中，便擬忘歸跡。況茲寶蓋巖，天造清涼宅。稅車
官道邊，誰知願言適。」又公嘗沿牒至建寧縣，道洛陽村而山路險峭穹絕，不可名狀，
亦題二韻於村寺曰：「金穀花時醉幾場，舊遊無日不思量。誰知萬水千山里，枉被人言
過洛陽。」仁宗篤師傅恩，遇公特厚，致政後，每大朝會，常令綴兩府班。公時已八十
餘，而拜跪尚輕利，仁宗悅，乃飛白「千歲」二字賜之。公遽進歌以謝，優詔褒答。雖
漢顯宗之遇桓榮，不是過也。

樞相張公昪，字杲卿，陽翟人。大中祥符八年蔡齊下及第，仕亦晚達，皇祐中自潤州解
官時已六十餘，語三命僧化成曰：「運限恰好，去未得。」未幾除侍御史知雜事，不十
年作樞相。退歸陽翟，生計不豐，短氎輕縧，翛然自適，乃結庵於嵩陽紫虛谷，每旦晨
起焚香，讀《華嚴》。庵中無長物，荻簾、紙帳、布被、革履而已。年八十餘，自撰《
滿江紅》一首，聞者莫不慕其曠達，詞曰：「無利無名，無榮無辱，無煩無惱。夜燈前
，獨歌獨酌，獨吟獨笑。況值群山初雪滿，又兼明月交光好。便假饒，百歲擬如何，從
他老。知富貴，誰能保？知功業，何時了？算簞瓢金玉，所爭多少。一瞬光陰何足道，
但思行樂常不早。待春來，攜酒殢東風，眠芳草。」

少師趙公槩，字叔平，天聖初王堯臣下第三人及第。為人寬厚長者，留滯內相十餘年，
晚始大用，參貳大政。治平中，退老睢陽，素與歐陽文忠公友善。時文忠退居東潁，公
即自睢陽乘興拏舟訪之，文忠喜公之來，特為展宴，而潁守翰林呂公亦預會。文忠乃自
為口號一聯云：「金馬玉堂三學士，清風明月兩閒人。」兩閒人，謂公與文忠也。

第九卷

楊文公《談苑》稱，楚僧惠崇工詩，於近代釋子中為傑出，而歐陽公少師《歸田錄
》亦紀其佳句，則不甚多。余嘗見惠崇自撰句圖，凡一百聯，皆平生所得於心而可
喜者，今並錄之。《書楊雲卿別墅》云：「河分崗勢斷，春入燒痕青。」《長信詞
》云：「陰井生秋早，明河轉曙遲。」《送遠上人西遊》云：「地形吞蜀盡，江勢
抱蠻回。」《江行晚泊》云：「嶺暮春猨急，江寒白鳥稀。」《上谷相公池上作》
云：「歸禽動疏竹，落果響寒塘。」《贈陳少府》云：「野人傳相鶴，山叟學彈琴
。」《夜坐》云：「春淺冰生井，宵分月上軒。」《贈凝上人》云：「掩門青檜老
，出寺白髭長。」《送遷客》云：「浪經蛟浦闊，山入鬼門寒。」《經緣公舊寺》
云：「遺偈傳諸國，留真在一峰。」《塞上》云：「河冰堅度馬，塞雪密藏雕。」
《喜長公至》云：「久別年顏改，相逢夜話長。」《隱者》云：「多年不道姓，幾
日旋移家。」《宿東林寺》云：「鳥歸杉墮雪，僧去石沉雲。」《上翰林楊學士》
云：「露寒金掌重，天近玉繩低。」《柳氏書齋》云：「著書驚日短，彈劍惜春深
。」《上王太尉》云：「探騎通番壘，降兵逐漢旗。」《田家秋夕》云：「露下牛
羊靜，河明桑柘空。」《舟行》云：「林斷城隍出，江分島嶼回。」《寄梅蘇州》
云：「鎖城山月上，吹角海鷗驚。」《宿楊侍郎東亭》云：「卷幔來風遠，移牀得
月多。」《送程至》云：「白浪分吳國，青山隔楚天。」《遊隱靜寺》云：「空潭
聞鹿飲，疏樹見僧行。」《送錢供奉巡警》云：「劍佩明山雪，旌旗濕海雲。」《
梅鼎臣河亭》云：「曠野行人少，長河去鳥平。」《宿肇公山齋》云：「月高山舍
迥，霜落石門深。」《送盧經西歸》云：「霜多秦木迥，雲盡漢山孤。」《濠梁夜
泊》云：「夜闌潮動舸，秋迥月臨城。」《崔仰秋居》云：「葉落風中盡，蟲聲月
下多。」《贈裴使君》云：「行縣山迎舸，論兵雲繞旗。」《早行》云：「繁霜衣
上積，殘月馬前低。」《秋夕》云：「磬斷蟲聲出，峰回鶴影沉。」《書韓退之屋
壁》云：「移家臨醜石，租地得靈泉。」《秋夕懷長公》云：「秋近草蟲亂，夜遙
霜月低。」《觀宴鄉老》云：「海鷗聽舜樂，山鬼醉堯觴。」《贈素上人》云：「
中食下林狖，夜禪移塚狐。」《晚夏》云：「扇聲猶泛暑，井氣忽生秋。」《江行
早發》云：「殘月楚山曉，孤煙江廟春。」《宿翻經館清少卿房》云：「梵容分古
像，唐語入新經。」《題王太保道院》云：「鶴傳滄海信，僧和白雲詩。」《秋夕
懷汪白詩》云：「寒禽棲古柳，破月入微雲。」《贈白上人》云：「花漏沉山月，
雲衣起海風。」《喜陳助教至》云：「樓中天姥月，座上杜陵人。」《冬日野望》
云：「人歸岡舍迥，雁過渚田遙。」《送人牧榮州》云：「山色臨巴迥，江流入漢
清。」《春申道中》云：「湘雲隨雁斷，楚路背人遙。」《贈李道士》云：「松風
吹髮亂，巖溜濺棋寒。」《棲霞寺》云：「境閒僧渡水，雲盡鶴盤空。」《林逋河
亭》云：「古路隨崗起，秋帆轉浦斜。」》楊秘監池上》云：「禽寒時動竹，露重
忽翻荷。」《魏野山亭》云：「嵐重琴棋濕，風長枕簟寒。」《塞下》云：「離磧
雁衝雪，渡河人上冰。」《寄白閣能上人》云：「夜梵通雲竇，秋香滿石叢。」《
陝西道中》云：「關河雙鬢白，風雪一燈青。」《送防秋楊將軍》云：「殺氣生龍
劍，威風動虎旗。」《瓜州亭子》云：「落潮鳴下岸，飛雨暗中峰。」《賀劉舍人
》云：「日纏黃道迥，春入紫微深。」《除夜》云：「寒燈催臘盡，曉角喚春歸。
」《幽並道中》云：「雁行沈古戍，鵰影轉寒沙。」《送僧歸天臺》云：「景霽雲
迥合，秋生樹動搖。」《過陳摶舊居》云：「亂水僧頻過，荒林鶴不還。」《宿橫
江館》云：「露館濤驚枕，空庭月伴琴。」《維邢道中》云：「馬渡冰河闊，鵰盤
噴日高。」《國清寺秋居》云：「驚蟬移古柳，鬥雀墮寒庭。」《書平上人山房》
云：「松風傳夕磬，溪霧擁春燈。」《觀南郊天仗》云：「霓旌搖曙景，鳳吹繞春
雲。」《贈義省上人》云：「坐石雲生袖，添泉月入瓶。」《昇平詞》云：「萬國
無刑治，三邊不戰平。」《國清寺》云：「瞑鶴棲金剎，秋僧過石橋。」《呂氏西
齋》云：「雲殘僧掃石，風動鶴歸松。」《劉參幽居》云：「風暖鳥巢木，日高人
灌園。」《楊都官池上》云：「竹風驚宿鶴，潭月戲春鷖。」《書矯方屋壁》云：
「圭竇先知曉，盆池別見天。」《送陳舍人巡撫》云：「月露疏寒析，雲濤閃畫旗
。」《宿齊上人禪齋》云：「鶴驚金剎露，龍蟄玉瓶泉。」《春日寇宮贊池上》云
：「喧風生木末，遲景入泉心。」《七夕》云：「河來天上闊，雲度月邊輕。」《
贈王道士》云：「海人來相鶴，山狖下聽琴。」《送孫荊州》云：「畫鷁浮秋浪，
金鐃響夕雲。」《江城晚望》云：「丹楓映郭迥，綠嶼背江深。」《題王太保山亭
》云：「危溜含清瑟，飛花點玉觴。」《送李秦州》云：「朱旗凌雪卷，畫角入雲
吹。」《畫上人西齋》云：「孤雲還靜境，遠籟發秋空。」《李太傅山莊》云：「
圍棋分雪石，汲井動金沙。」《宮中詞》云：「井含春氣碧，樓轉夕陰清。」《送
吳袁州》云：「鳥暝風沉角，天清月上旗。」《寄肇公》云：「斜吹鳴金錫，歸雲
擁石牀。」《塞上》云：「古戍生煙直，平沙落日遲。」《贈嗣上人》云：「拂石
雲離帚，嘗茶月入鐺。」《舟行》云：「遠嶼迎檣出，寒林帶岸回。」《送延上人
》云：「來時雲擁衲，別夜月隨笻。」《馬蠙淮亭》云：「路橫崗燒斷，風轉浦帆
斜。」《上殿前戴太保》云：「劍靜龍歸匣，旗閒虎繞竿。」《高諲書齋》云：「
品畫逢名岳，橫琴憶古賢。」太一山云：「雲陰移漢塞，石色入秦天。」《塞上送
人》云：「地遙群馬小，天闊一雕平。」《范溶園池》云：「江花凌霰發，山溜入
池深。」《獵騎》云：「長風躍馬路，小雪射雕天。」《高略書院》云：「古木風
煙盡，寒潭星斗深。」《送段工部河北轉運》云：「渡河風動旆，巡部雨沾車。」

神宗朝，皇嗣屢闕，余嘗詣閣門上書，乞立程嬰、公孫杵臼廟，優加封爵，以旌忠
義，庶幾鬼不為厲，使國統有繼。是時適值鄆王服藥，上覽之矍然，即批付中書，
授臣將作監丞，敕河東路訪尋二人遺蹟，乃得其家於絳州太平縣。詔封嬰為成信侯
，杵臼為忠智侯，因命絳州立廟，歲時致祭。余所上書，略曰：「臣嘗讀《史記﹒
世家》，考趙氏廢興之本末，惟程嬰、公孫杵臼二人，各盡死，不顧難，以保全趙
氏孤兒，最為忠義。乃知國家傳祚至今，皆二人之力也。蓋下宮之難，屠岸賈殺趙
朔、趙同、趙括、趙嬰齊，已赤族，無噍類。惟朔妻有遺腹，匿於公宮，既而免身
生男。屠岸賈聞知，索於宮中甚急。於是朔妻置男褲中，祝曰：「趙宗滅乎？若號
。即不滅，若無聲。」及索，兒竟無聲，乃得脫。然則兒之無聲，蓋天有所祚。且
天方啟趙氏生聖人，以革五代之亂，拯天下於湯火之中而奄有焉。使聖子神孫繼繼
承承而不已，則兒又安敢有聲？蓋有聲則不免，不免則趙氏無復今日矣。然雖天祚
，亦必賴公孫杵臼謬負他嬰，匿於山中，卒與俱死，以絕其後患。又必賴程嬰保持
其孤，遂至成人而立之，以續趙祀，即趙文子也。於是趙宗復盛，傳十世至武靈王
，而遂以胡服與秦俱霸。其後為秦所並，則子孫蕩析，散居民間。今常山、真定、
中山，則古之趙地也。故趙氏世為保州人，而僖祖、順祖、翼祖、宣祖皆生於河朔
，以至太祖啟運，太宗承祧，真宗紹休，仁宗守成，英宗繼統，陛下纘業。向使趙
氏無此二人，以力衛襁褓，孑然之孤使得以全，則承祀無遺育矣，又安能昌熾以至
於此？故臣深以謂國家傳祚至今，皆二人之力也。二人死皆以義，甚可悼痛，雖當
時趙武為嬰服喪三年，為之祭奠，春秋祠之，世世勿絕，然今不知其祠之所在，竊
慮其祠或廢而弗舉，或舉而弗葺，或葺而弗封，三者皆闕典也。《左氏》曰：『鬼
有所歸，乃不為厲。』自宋有天下，凡兩週甲子，百二十二年於茲矣。而二人忠義
，未見褒表，廟食弗顯。故仁宗在位，歷年至多，而前星不耀，儲嗣屢闕。雖天命
將啟先帝以授陛下，然或慮二人精魄久無所歸，而亦因是為厲也。何哉？蓋二人能
保趙孤，使趙宗復續，其德甚厚。則趙宗之續，國統之繼，皆自二人為之也。況二
人者忠誠精剛，洞貫天地，則其魂常遊於大空而百世不滅。臣今欲朝廷指揮下河東
北晉趙分域之內，訪求二人墓廟，特加封爵旌表。如或自來未立廟貌，即速令如法
崇建，著於甲令，永為典祀。如此則忠義有勸，亦可見聖朝不負於二人者矣。」

龍圖燕公肅雅多巧思，任梓潼日，嘗作蓮花漏獻於闕下。後作藩青社，出守東穎，
悉按其法而為之。其制為四分之壺，參差置水器於上，刻木為四方之箭，箭四觚，
面二十五刻，刻六十四面，百刻總六千分，以效日。凡四十八箭，一氣一易，鑄金
蓮、承箭、銅烏引水，下注金蓮，浮箭而上。有司唯謹視而易之。其行漏之始，又
依《周官》水地置泉法，考二交之景，得午時四刻一十分，午為正南，北景中以起
漏焉。以梓潼在南，其法晝增一刻，夜損一刻，青社稍北，晝增三刻，穎處梓、青
之間，晝增二刻，夜損亦如之，仍作宣秘漏，其窺天愈密焉，茲亦張平子之流也。

本朝之制誥待制，止繫皂鞓犀帶，遷龍圖閣直學士，始賜金帶。燕公為待制，十年
不遷，乃作《陳情詩》上時宰，詩曰：「鬢邊今日白，腰下幾時黃？」於是時宰憐
其老，未幾遷直學士。燕公登科最晚，年四十六始用寇萊公薦轉京官，晚登文館，
列侍從，作直學士時已六十餘矣。

第十卷

真宗朝有王犍者，汀州長汀人。少時薄遊江界，至星子縣，夜宿逆旅，遇道士授黃
白術，未盡其要。後再遇其人於茅山，相攜至歷陽，指示靈草，並傳以合和密訣，
試皆有驗。仍別付靈方環劍緘縢之書，戒曰：「非遇人君，慎勿輕述。」犍後以佯
狂抵禁，配流嶺南，時供奉官合門祇候謝德權適總巡兵，頗聞其異。犍後竄歸闕下
，德權乃館於私第，煉成藥銀，上進。真宗異之，命解軍籍，使劉承圭詰其事。犍
以師戒甚嚴，終不敢泄，唯願見至尊面陳。於是承圭乃為犍改名中正，俾詣登聞，
始得召見。即授許州散掾，留止京師。尋授神武將軍，致仕，仍給全俸，遷高州刺
史、康州團練使。前後貢藥金銀累巨萬數，輝彩絕異，不類世寶，當時賜天下天慶
觀金寶牌，即其金所鑄也。然中正亦不敢妄費，唯周濟貧乏，崇奉仙釋而已。今汀
州開元寺，乃其施財所建也。卒贈鎮南軍節度使，此近古所未聞也。

乖崖張公詠尹益部日，值李順兵火之後，群政未舉。因決一吏，詞不伏，公曰：「
這漢要劍吃？」彼云：「決不得，吃劍則得。」公命斬之以徇。軍吏愕眙相顧，自
是始服公威信。李順黨中有殺耕牛避罪亡逸者，公許其首身。拘母十日，不出，釋
之。復拘其妻，一宿而來。公斷云：「禁母十夜，留妻一宵。倚門之望何疏？結髮
之情何厚？舊為惡黨，因之逃亡。許令首身，猶尚顧望。」就市斬之。於是首身者
繼至，並遣歸業，蜀民由此安居。

平順賊之明年，復有劉盱相繼叛命，公命討平之。既而凱旋，忽有持首級來者，公
曰：「當奔突接戰之際，豈暇獲其首，此必戰後斲來，知復是誰？」殿直段倫曰：
「如學士之言，真神明。當時隨倫為先鋒入賊用命者，皆中傷被體，何嘗獲首級？
」公乃先錄中傷之人，而以持首級來者次之，於是軍伍歡躍。又皇祐中，儂賊叛命
，狄青討之，青臨行上言，以謂：「古之師還，以訊馘首，告割耳鼻則有之，不聞
有獲首者。秦漢以來，方有是事，故獲一首則賜爵一級，因為之首級。然開爭啟幸
，莫此之甚，故軍士爭首級以致相殺。又其間多以首級為貨，售於無功不戰之人，
非所以勸，願一切寢罷。如師有功，則差次其勞，全軍加賞﹔無功則斟酌其罪，全
軍加罰。庶令上下一心，不專自為私計，則決勝之道也。」從之，遂大捷。然則青
之智識，亦公之智識也。

公布衣時素善陳摶，嘗因夜話謂摶曰：「某欲分先生華山一半，住得無？」摶曰：
「餘人則不可，先輩則可。」及旦取別，摶以宣毫十枝、白雲臺墨一劑、蜀箋一角
為贈。公謂摶曰：「會得先生意，取某入鬧處。」去曰：「珍重。」摶送公回，謂
弟子曰：「斯人無情於物，達則為公卿，不達為王者師。」公常感之，後尹蜀，乘
傳過華陰，寄摶詩曰：「性愚不肯林泉住，強要清流擬致君。今日星馳劍南去，回
頭慚愧華山雲。」

公布衣時常至鄭州，宿於逆旅，遇一人氣貌甚古，與之語，皆塵外事，不言姓氏，
自稱神和子。質明為別，語公曰：「他日相公候於益州。」後公典益部，瘍生於首
，禱於龍興觀。夜夢昔年神和子告之曰：「頭瘡勿疑，不是死病。」及覺，語道士
文正之嘗收得鄭韶處士贈《神和子歌》，因索而閱之，益異其事。公乃建大閣上下
十四間，號仙遊閣，歌至今刻石存焉。公離蜀日，以一幅書授蜀僧希白，其上題「
須十年後開」。其後公薨於陳，凶訃至蜀果十年。啟封，乃乖崖翁真子一幅，戴隱
士帽，褐袍絹帶，其傍題云：「依此樣寫於仙遊閣。」兼自撰《乖崖翁真贊》云：
「乖則違眾，崖不利物。乖崖之名，聊以表德。徒勞丹青，繪寫凡質。欲明此心，
服之無斁。」至今川民皆依樣，家家傳寫。

李復圭三世皆知滑州。天聖中，其祖康靖公若谷知，慶歷中，其父邯鄲公淑又知，
及後八年復圭又知。前此邯鄲公嘗迎侍康靖，題詩於州廨曰：「滑守如今是世官，
阿戎出守自金鑾。郡人莫訝留題別，孫息期同住此看。」後復圭刻石記其事，一曰
：「仰承貽訓，允契冥兆。」茲亦異也。

劉沆與鄉人尹鑒少同場屋，劉已登第大拜。皇祐中，尹以恩牓始登第，還鄉，劉以
詩送之曰：「少年相款老相逢，鄉舉雖同遇不同。我已位塵三事後，君方名列五科
中。榮登莫計名高下，宦達須由善始終。若到鄉關人見問，為言歸思滿秋風。」

仁宗朝內臣孫可久，賦性恬澹，年踰五十即乞致仕。都下有居第，堂北有小園，城
南有別墅。每良辰美景，以小車載酒，優遊自適。石曼卿嘗過其居，題詩曰：「南
北沾河潤，幽深在禁城。疊山資遠意，讓俸買閒名。閉戶斷蛛網，折花移鳥聲。誰
人識高趣？朝隱石渠生。」屯田外郎柳永亦贈詩曰：「故侯幽隱直城東，草樹扶疏
一畝宮。曾珥貂璫為近侍，卻紆縧褐作閒翁。高吟擁鼻詩懷壯，雅論盱衡道氣充。
厭盡繁華天上樂，始將蹤跡學冥鴻。」可久好吟詠，效白樂天格。嘗為陝西駐泊，
為樂天構祠堂於郡城大阜之頂，中安繪像，仍繕寫平生歌詩警策之句，遍於舊墉。
晚年著《歸休集》行於世，年七十餘卒。

內臣裴愈，字益之，亦好吟詠。真宗朝，銜命江南，搜訪遺書、名畫，歸奏稱旨，用是累居三館秘閣職任。有詩《送魯秀才南遊》云：「東吳山色家家月，南楚江聲浦浦風。」《聞蟬詩》云：「楊柳影疏秋霽月，梧桐葉墜夕陽天。」皆其佳句。有子曰湘，字楚老，亦有詩名。明道中，仁宗御便殿，試進士《房心為明堂賦》、《和氣致祥詩》，亦命湘賦之。湘蹈舞再拜，數刻而成。仁宗嗟賞，左右中人為之動色。其《和氣致祥詩》曰：「君德承天道，沖融協太和。卿雲呈瑞早，膏澤應時多。煦集連枝木，嘉扶異穎禾。五星還聚井，丹鳳更巢阿。藪澤無遺士，邊防久息戈。黔黎逢至化，稽首載賡歌。」他詩亦類此。有《肯堂集》行於世。翰林李公淑為之作序曰：「予嘗嘉河東父子，起銀璫右貂，能以屬辭拔其倫。益之三朝侍內，老不廢學，又課厲二子，使皆有立，約己慎履，如周仁、石慶。而楚老孳孳嗜書，克自淬琢云。」湘又善為小詞，嘗任河東路走馬承受，有《詠并門﹒浪淘沙》小詞云：「雁塞說并門，郡枕西汾，山形高下遠相吞。古寺樓臺依碧障，煙景遙分。晉廟鎖溪雲，簫鼓仍存，牛羊斜日自歸村。惟有故城禾黍地，前事銷魂。」復有《詠汴州﹒浪淘沙》小詞，仁宗命錄進，亦嘉之，其詞曰：「萬國仰神京，禮樂縱橫，蔥蔥佳氣鏁龍城。日御明堂天子聖，朝會簪纓。九陌六街平，萬物充盈，青樓弦管酒如澠。別有隋堤煙柳暮，千古含情。」

楊文公深達性理，精悟禪觀。捐館時作偈曰：「漚生復漚滅，二法本來齊。要識真歸處，趙州東院西。」

丞相王公隨亦悟性理。捐館時知河陽，作偈曰：「畫堂燈已滅，彈指向誰說？去住本尋常，春風掃殘雪。」是夕薨，淩晨大雪，實正月六日。

曹司封修睦，深達性理。知邵武軍時，常以竹簟贈禪僧仁曉，因作偈與之曰：「翠筠織簟寄禪齋，半夜秋從枕底來。若也此時人問道，涼天卷卻暑天開。」

張尚書方平，尤達性理。有人問祖師西來意，張作偈答之，曰：「自從無始千千劫，萬法本來無一法。祖師來意我不知，一夜西風掃黃葉。」

陳文惠公亦悟性理。嘗至一古寺，作偈曰：「殿古寒爐空，流塵暗金碧。獨坐偶無人，又得真消息。」

富文忠公，尤達性理。熙寧中余守官洛下，公時為亳守，遺余書托為訪荷澤諸禪師影像。余因以偈戲之曰：「是身如泡幻，盡非真實相。況茲紙上影，妄外更生妄。到岸不須船，無風休起浪。唯當清靜觀，妙法了無象。」公答偈曰：「執相誠非，破相亦妄。不執不破，是名實相。」既又以手筆貺余曰：「承以偈見警，美則美矣，理則未然。所謂無可無不可者，畫亦得，不畫亦得。就其中觀像者，為不得﹔不觀像者，所得如何？禪在甚麼處？似不以有無為礙者，近乎通也，思之，思之。」

文之神妙，莫過於詩賦，見人之志非特詩也，而賦亦可以見焉。唐裴晉公作《鑄劍戟為農器賦》云：「我皇帝嗣位三十載也，寰海鏡清，方隅砥平，驅域中盡歸力穡，示天下弗復用兵。」則平淮西、一天下已見於此賦矣。

范文正公作《金在鎔賦》云：「儻令區別妍媸，願為軒鑒﹔若使削平禍亂，請就干將。」則公負將相器業、文武全才，亦見於此賦矣。公又為《水車賦》，其末云：「方今聖人在上，五日一風，十日一雨，則斯車也，吾其不取。」意謂水車唯施於旱歲，歲不旱則無所施，則公之用捨進退亦見於此賦矣。蓋公在寶元、康定間，遇邊鄙震聳，則驟加進擢，及後晏靜，則置而不用，斯亦與水車何異。

王沂公有《物混成賦》云：「不縮不盈，賦象寧窮於廣狹﹔匪雕匪斲，流形罔滯於盈虛。」則宰相陶鈞運用之意，已見於此賦矣。又云「得我之小者，散而為草木﹔得我之大者，聚而為山川。」則宰相擇任群材，使小大各得其所，又見於此賦矣。

宋莒公兄弟，平時分題課賦，莒公多屈於子京，及作《鷙鳥不雙賦》，則子京去兄遠甚，莒公遂壇場。賦曰：「天地始肅，我則振羽而獨來﹔燕鳥焉知，我則凌雲而自致。」又曰：「將翱將翔，詎比海鶼之翼﹔自南自北，若專霜隼之誅。」則公之特立獨行，魁多士、登元宰，亦見於此賦矣。